
KIADJA A MAGYAR SZEMLE TÁRSASÁG 


ELŐSZÓ 


A tudomány világában éppenúgy, mint a művészetek történelmében nagy 
eltévelyedések vagy még nem ismert igazságok bátor felfedései okozzák a 
forradalmat, s e forradalom rendszerint rövid időn belül elsepri, ami 
haszontalan és megtisztítja a salaktól, ami érték. A Freud-féle tanítás: a 
psychoanalysis, forradalmat okozott. A lélekelemzés tanai ellen irányuló 
kíméletlen harcok, valamint a hívők rajongó hódolata egyaránt gyanút 
kelthettek abban az irányban, hogy eltévelyedéssel vagy merész, új 
igazságokkal állunk szemben. Ma, midőn a forradalom kezdeti izgalmai, 
indulatokból táplálkozó túlzásai legalább is nagy mértékben enyhültek, 
tárgyilagosabban szemlélve a dolgokat el kell ismernünk, hogy a 
lélektannak ez az új iránya nagy tévedéseket, de nagy igazságokat is 
tartalmaz. 


Minden forradalom elégedetlenségből származik és valamely irány 
csődjének szükségszerű következménye. A , freudizmus" születésének 
idejében, a XIX-ik század vége felé a tudományos kutatások és törekvések 
szinte megvetéssel mellőzték mindenben a szubjektív tényezőket Az anyag 
és az anyagban megnyilvánuló fizikai és kémiai erőjelenségek egyoldalú 
szemlélése mellett a szubjektum erősen háttérbe szorult. De minthogy a 
lelki jelenségek keletkezését, lefolyását, törvényszerűségét objektív erők 
felvételével kellően magyarázni nem lehetett, az ember a saját lelkét 
illetően továbbra is a legnagyobb bizonytalanságban maradt. A 
panmateriálizmus hosszú ideig akadályozta a szellemi tudományok 
fejlődését, sőt a lelki betegségek megértését, gyógyítását is károsan 
befolyásolta. Ezek után természetes, hogy a panmaterializmus okozta 
elégedetlenség felszabadítóként üdvözölte azt az irányzatot, amely ismét a 
lelkiek felé merészelte terelni az emberiség érdeklődését. 


A psychoanalysis alapját több, mint harmincöt esztendővel ezelőtt Breuer 
és Freud vetették meg egy hysteriás nőbeteg lelkiéletének 
tanulmányozásával kapcsolatosan. A hysterias beteg kóros lelki tüneteinek 
megfigyelése és sajátos úton-módon való feltárása Freudot a psychologiai 
ismeretek gyökeres megvizsgálására és új törvényszerűségek 
megvilágítására, a psychologia egy új irányának kialakítására késztette. E 


harmincöt esztendő alatt, bár a lélektan és az orvostudomány a lélekelemzés 
sok tanítását elismerte, a freudizmus teljes győzelmet aratni nem tudott. A 
nem-psychoanalytikus orvosnak — miként e sorok írójának is — szinte 
lehetetlen a psychoanalysis hatalmas irodalmát áttekinteni, mert a 
lélekelemzés tanai még nincsenek a psychoanalytikusok által is szentesített 
rendszerbe foglalva. A psychoanalysist részletesen ismertető, azt teljesen 
átfogó, összefoglaló munkát nem ismerünk. Ilyen munka nincs, mert eleinte 
Freud nem akarta, hogy legyen. Véleménye szerint a korai rendszeralkotás 
legalább is olyan mértékben veszélyes, mint amennyire hasznos: a rendszer 
megkötöttséget, elfogultságot okoz, és az eleve elfogult tudomány az új 
tapasztalatokkal szemben gyakran érzéketlen. A psychoanalysis tanainak 
rendszeres összefoglalása ma még nehezebb, mint régen lett volna, mert a 
lélekelemzés különböző irányokra, különböző iskolákra bomlott. A Freud- 
féle tanokat Freud sok tehetséges híve: Stekel, Jung, Adler, Rank 
cserbenhagyták. Az eltávolodott hívek részben új iskolát alapítottak és a 
lelki élet törvényeit, bár Freud tanainak fölhasználásával, de más és más 
szemszögből igyekeznek megmagyarázni. 


E kis tanulmány keretében a psychoanalysis minden irányzatát ismertetni 
lehetetlenség. Ezért az alábbiakban többnyire csak azokról a tanokról fogok 
szólani, amelyek Freud-tól származnak és legfeljebb csak utalni fogok 
Stekel, Jung, Adler és Rank megállapításaira, kiknek tanai a 
psychoanalysistől tulajdonképen elválaszt-hatatlanok. 


Kritikai megjegyzésekkel az olvasó csak elvétve fog találkozni, mivel 
egy fejlődésben lévő lélektani irányzatot ismertetek, mellyel a tudományos 
lélektan és orvosi psychologia még nem számolt és nem is számolhatott le. 


I. MI A PSYCHOANALYSIS? 


Mit értünk psychoanalysis alatt? A psychoanalysis vezető mesterei nem 
felelnek erre a kérdésre. Véleményük szerint a lélekelemzés még nem 
tekinthető zárt rendszernek, hanem gyűjti a tapasztalatokat és mindig kész, 
hogy tapasztalatai alapján tanait tökéletesítse vagy változtassa. És valóban 
még a freudi alapfogalmak is többféleképpen értelmezhetők, nem is 
említve, hogy egyes fogalmak még csak fejlődőben, mások eltűnőben 
vannak. A vérbeli psychoanalytikusok sehol sem határozzák meg pontosan 


a psychoanalysis lényegét, illetve, ha ilyen törekvések a lélekelemző 
iskolák egyes hívei részéről történtek is, a vezetők e fogalmi 
meghatározásokat sohasem szentesítették. A psychoanalysis eddig 
ismeretes meghatározásai nagyobbrészt a tanok bírálóitól származnak. 

A lélekelemzés megalapítója, mint az általánosan ismeretes, Freud 
Zsigmond wieni egyetemi tanár volt. Két és fél évtizeden keresztül e 
tanokat egyedül ő képviselte, miért is a psychoanalysist más néven 
freudizmusnak nevezték el. 


Freud első munkatársa, Breuer, 1893-ban egy hysteriában szenvedő 
leányt gyógyított. Lelkiismeretes megfigyelés segítségével a beteg zavart 
beszédéből és viselkedéséből azt a gyanút merítette, hogy a hysterias zavart 
állapotokban gyakrabban ismételt szavak valamely, a beteg gondolatvilágát 
nagyon érdeklő, összefüggő lelki tartalom töredékei. A beteget hypnosisba 
ejtve, valóban sikerült is felderítenie ezeket az összefüggő lelki tartalmakat, 
melyek régi kellemetlen élmények emlékei voltak. Ez a tapasztalat 
bizonyította, hogy a betegségi tünetek és az indulatokban gazdag emlékek 
között kapcsolat van. A gyógyítás folyamán kiderült, hogy ezeknek az 
emlékeknek felelevenítése által, a betegséget gyógyítani vagy legalább is 
tüneteit enyhíteni lehet. 

Freud kutatásaiban Breuernek tapasztalatai alapján indult el. Lelki 
betegeket gyógykezelve, bennük a lelki betegségek kórokozóit, az 
érzelmileg hangsúlyozott kellemetlen élmények nyomait kereste. Minthogy 
azonban a hypnosis egyfelől a tudatállapot megváltozását okozza, miáltal a 
hypnosisban megnyilvánuló lelki jelenségek bizonyos mesterséges 
színezetet nyernek, másfelől a hypnosis nehézkes és alkalmazása sok 
embernél nem sikerül, Freud más eljárás után nézett. A Freud által 
kezdeményezett vizsgálati módszer: a szabad, ötletszerű gondolkodás. A 
lélekelemző orvos a nyugalomba, kényelembe helyezett beteget felszólítja, 
hogy mondja el gondolatait minden tartózkodás nélkül, úgy, ahogy azok 
egymásután eszébe jutnak, ne igyekezzék semmilyen gondolatmenetet 
követni, ne bírálja önmagát, hogy vajjon helyes vagy helytelen, amit mond. 
Semmit sem szabad elhallgatnia, mindent közölnie kell, még ha gondolata 
saját magára lealázó, vizsgáló orvosára vagy valaki másra nézve sértő volna 
is. Tehát tartózkodás, minden hátsó gondolat nélkül kell átengednie magát 
gondolatainak, egymás-után következő eszméinek, ötleteinek. 


Freud véleménye szerint e szabad, ötletszerű gondolkodás az elalvás 
előtti, a kifáradás okozta lelki elernyedés idejében fennálló gondolkodáshoz 
hasonlít. Ebben a lelki félhomályban gondolataink logikus kapcsolatai 
megszűnnek és a logikus gondolkodást vezető célképzetek helyett vágyak 
és ösztönök irányítják a felelevenedő képzeteket, bebocsátva közülök a 
tudatba azokat is, melyek a logikus gondolkodás folyamát különben 
zavarták volna. Az ilyen módon felelevenedő képzeteket használja fel 
azután a psychoanalytikus orvos a rejtett lelki kapcsolatok kikutatására. 
Minthogy a lélekelemzés szerint álmainkat is tudatalatti erők determinálják, 
a szabad, ötletszerű társítás kiindulópontjaként nem egyszer használják fel a 
vizsgálandó beteg álmait is. 

Amint látjuk tehát, a gyógyító törekvés egy új kutatási, vizsgálati 
módszernek adta alapját, s a vizsgálati módszer segítségével nyert 
tapasztalatokból Freud és iskolája a psychologiának új irányát építette fel. 
Ezek szerint a psychoanalysis három célt tűzött ki. Először: sajátos 
módszerrel, melytől nevét is nyerte, felfedni igyekszik a léleknek más 
vizsgálati eljárásokkal eddig hozzáférhetetlen, ismeretlen, rejtett 
sajátosságait. Másodszor: a lélekelemzés útján megismert lelki törvények és 
kapcsolatok leírásával új lélektani irány alapját kívánja megvetni. 
Harmadszor: tapasztalatait a lelki gyógyítás céljaira akarja fölhasználni. 

A lélekelemzést a lélektan egyik irányának kell tartanunk, amely 
kezdetben a tudattalan lelkiélet titkainak földerítésén fáradozott, 
hovatovább azonban az egész lelki élet területére kiterjesztette kutatását. 
Sajátos eljárásával a lelki élet egy addig csak sejtett részét tette atudomány 
számára hozzáférhetővé. A psychoanalysis az emberi lelket biológiai 
megnyilvánulásként értelmezi, tehát természettudományos alapozottságú 
psychologia, mely a lelki betegségek tüneteinek megértése szempontjából 
az orvostudomány részére részleteiben értékest is nyújtott. Sok esetben 
sikerült a lélekelemzésnek világosságot derítenie valamely lelki betegség 
tünete és valamely lelki tartalom közötti szigorú kapcsolatra. Freud álom- 
elmélete a serdüléses elmezavarban, schizophreniában szenvedő lelki 
betegek tüneteinek értelmezését segítette elő, ha magát a freudi értelmezést 
nem is fogadhatjuk el. A gyermek és a primitív népek lelkének a 
lélekelemzés útján való megismerése következtében láttuk meg a hysteria 
lényegét. Az idegbetegségeknek különböző alakjait vizsgálva, kapcsolatot 


talált az ideges lelki zavarok és az ösztönélet között; bizonyította, hogy 
minden ember lelkének mélyében, bár önmaga nem tud róla, ott élnek 
meghúzódva, elrejtetten az ősi, amint mondják: állati ösztönök, melyek a 
társadalom törvényeinek és a kultúrának legnagyobb ellenségei. Sokszor 
téved túlzásba a lélekelemzés, mikor a nemi ösztön mindenütt- 
jelenvalóságát és szinte egyeduralmát hangoztatja. De minden túlzás 
ellenére is gondolkodásra kell késztessen tételük: , legmagasabb lelki 
működéseink sem változtatnak azon a tényen, hogy az ember mégis csak 
állat, miért is lelki megnyilvánulásait önmagukban nem, hanem mint 
valóságos állati ösztönök nyilvánulásait érthetjük meg". Ám ezzel szemben 
a természettudományosan gondolkodó orvos a legtöbb esetben nem teheti 
magáévá a psychoanalysis tanításait a tanok egyoldalúsága, túlzott 
általánosítása és a be nem bizonyított hypothesisek nagy tömege miatt. És 
mégis a psychoanalysis megtermékenyítette a Freud és hívői által 

, hivatalos"-nak csúfolt psychiátriát is, melynek a lélekelemző iskolák 
tanításai, különösen Bleuler, Jung és Kretschmer tetterős átdolgozása 
folytán, szerves alkotó részeivé lettek. 


Mint már említettem, a psychoanalysis a személyiség legcentrálisabb 
problémájával foglalkozik, a tudat talán lelki eseményekkel, az utolsó 
évtizedben azonban mindinkább az , Én" lélektanára fordít nagyobb gondot, 
minek következtében más psychologiai irányzatokkal is összeköttetésbe 
került, különösképen Jung útján a karakterologiával. De megszűnni látszik 
régi merev elzárkózottsága és kutatásait Schilder kezdeményezésére a 
kísérleti psychologia és agypathologia nézőpontjaival is kiegészíteni 
óhajtja. 

A lélekelemzés nem elégszik meg a lelki események egyszerű leírásával. 
Az analysis szó a psychoanalysisben is ugyanazt jelenti, mint a kémiában: 
elemi részekre bontani a lelki folyamatokat és megállapítani ezeknek 
keletkezését, történetét az ösztönök és a személyiség fejlődésével való 
viszonyuk szempontjából. A kémikus a testet nem azáltal jellemzi, hogy 
egyes tulajdonságait felsorolja, hanem megmagyarázza, hogy milyen 
elemekből áll és az elemek atomsúlya milyen viszonyban van egymással. A 
lélekelemzés is az egyes lelki történéseket nem egyszerű leírással igyekszik 
jellemezni, hanem az alapot tevő elemi lelki események minőségének 
egymáshoz, az ösztönökhöz és a személyiséghez való viszonyának 


megállapításával. Mindebből nyilvánvaló, hogy a puszta leírás helyett a 
dinamikus, energetikus és oki, causalis nézőpontokat követi. Nevezhetnők 
fejlődés-psychologiának is, mert a lelki ontogenesist causalis lélektani 
kutatás tárgyává teszi. 


A psychoanalysis kezdetben csak az , ideges" lelki tünetek 
sajátosságának megállapítására, mibenlétének tisztázására törekedett. 
Később azonban úgy tapasztalta, hogy az egészséges és a beteg lélek 
működése között nem annyira minőségi, hanem inkább fokozati különbség 
van. Ma már psychoanalytikai kutatások tárgyát a legösszetettebb lelki 
megnyilvánulások; tudatos gondolatok, kívánságok, vágyak, indulatok, 
álmok, ideges tünetek, valamint ezeknek keletkezési módjai adják. 
Felhasznál a lélekelemzés minden egyéni s a tömeglélek termelte kollektiv 
adatot is: naplókat, költeményeket, művészi alkotásokat, a mythologiát, a 
vallás, a jog, a szocializmus fejlődésének történeti adatait, stb.; az 
analytikus vizsgálatok leggyakoribb anyaga az egyes emberek individuális 
lelki élete, amelyből elsősorban is azok az általános érvényű törvények 
érdeklik, amelyek minden emberre alkalmazhatók, de egyúttal szolgálatot 
tesz a karakterologiának is, rnert a lényeges megkülönböztető vonásokat is 
felfedi. A tömegpsychologiai adatok felhasználásával és elemzésével a 
vallástudománynak, történelemnek, szociológiának, jogtudománynak 
nyújthat segítséget. A mondák és mythosok tanulmányozásával derítette fel 
a vérfertőzési és kasztrációs komplexusoknak a tudatalatti lelkiéletben való 
nagy jelentőségét és azzal a megállapításával, hogy az általános emberi 
ösztönök minden ember tudattalanában közös megnyilvánulási formával 
bírnak és mindenütt jelenvaló tartalmúak, hatást gyakorolt a 
társadalomtudomány és neveléstudomány fejlődésére. A művészet 
psychologiája is sokat köszönhet Freudnak. 

A psychoanalysis, mint vizsgáló módszer, különösen a Jung-féle 
asszociációs vizsgálat kidolgozása által a psychiátriát egy új és értékes 
diagnosztikai eljáráshoz juttatta. Az analytikus vizsgáló módszer az 
anyaggyűjtés célját szolgálja. 

A psychoanalysisnek, mint gyógymódnak legfontosabb célja a tudat alatt 
rejtőző indulatok eleven erejének olyan módon való levezetése, hogy ezáltal 
az ösztönöket nemesebb célok érdekében használtassa fel. A lélekelemzés 
tanai szerint ugyanis a művelődés eredményei, a társadalmi fejlődés nem 


egyéb, mint a valósághoz való alkalmazkodás győzelme az ösztönök szabad 
lefolyása, a korlátlan kedvkielégítés felett. 


II. A TI UDATTALAN 


A régebbi lélektani iskolák életünknek csak tudatos eseményeit 
tekintették lelkieknek és azt gondolták, hogy az ember minden más 
megnyilvánulását a fiziológia vagy a pathologia hivatott megmagyarázni. 
Ma már a legtöbb lelki élettel foglalkozó tudomány elismeri a tudattalan 
lelki folyamatok létezését, melyeknek föltételezése nélkül a lélek 
történésének oki összefüggéseit megérteni nem lehet. 


A tudat alatt nem csak fizikai és kémiai folyamatok játszódnak le, hanem 
lelkiek is. Sokszor szeretnénk visszaemlékezni egy névre és nem tudjuk 
tudatunkba idézni, ellenben órák, esetleg napok múlva ötletszerűen, 
hirtelenül eszünkbe jut az elfelejtett név, holott egészen mással 
foglalkoztunk és még csak hasonlóra sem gondoltunk. Tehát a tudattól távol 
ment végbe valamely kiválasztó folyamat, ott, ahol azt hihetnők, hogy 
nincsenek logikai, ítélő műveletek, hanem csak a tartalmak ötletszerű, 
önkénytelen feléledései. De a tudattalan néha még összetettebb lelki 
működésre is képes és nehéz értelmi munkát végez. Egyik kiváló 
belgyógyászunk, saját bevallása szerint, ilyen módon fedezte fel egy 
gyógyszer ismeretlen hatását és új alkalmazási lehetőségét. 


Az álomban, tehát nem éber tudatállapotban, végzett értelmi munka 
teljesítéséről több hiteles értesülésünk van. Ötleteink, beszélgetés közben 
egyik pillanatról a másikra született találó, talpraesett tréfáink is rendszerint 
hirtelenül és készen lépnek tudatunkba és nem is tekintjük őket valamely 
tudatos gondolatsor végső eredmenyeként. Ezekhez hasonló az a lelki 
történés is, amit költői ihletnek szoktunk nevelni. Mindezek megerősítik azt 
a feltevést is, hogy az alantas tudat, tágabb értelemben véve, gondolkodik 
is. De régóta ismeretes, hogy közérzéseink, érzelmeink, indulataink is a 
tudattalanból hatnak tudatos eseményeinkre. Gyakran észlelhetjük 
hangulatunk hirtelen megváltozását, anélkül, hogy tudatos folyamatainkban 
a változás okát megtalálnók. 


Mindezek már a lélekelemzés ideje előtt is ismeretes dolgok voltak. A 
tudattalan lelki folyamatok felvételével a psychoanalysis nem teremtett újat. 


Ám el kell ismernünk, hogy felhívta a lélektannal foglalkozók figyelmét a 
tudattalan lelki események fontosságára és a tudattalan törvényeinek 
kutatásával, sok ismeretlen lelki kapcsolatra derített világosságot. A 
tréfáknak, téves cselekvéseknek, ügyetlenségeknek, baleseteknek, 
elszólásoknak, felejtéseknek analysálása által tudtuk meg, hogy tudattalan, 
elfojtott vágyaink akadályoznak meg bennünket egy levél megírásában 
vagy ha már megírtuk, mint tudattalan vágyaink bábjai nem tesszük postára. 
Ha irodakulcsunk helyett lakáskulcsunkat visszük magunkkal, annak a 
vágyunknak adtunk véletlenül kífejezést, hogy jobban szeretnénk otthon 
pihenni, mint hivatalunkban dolgozni. A cselédlányok véletlen tányértörése, 
alkalmazottaink baklövései, melyekkel minket megkárosítanak, a tudattalan 
irigység jelei lehetnek. Baleseteinket bűnhődés utáni vágyakozásunk 
okozhatja. A tudattalannak tudatos lelki életünkre, gondolkodásunkra való 
determináló hatását Jung a maga sajátos asszociációs kísérletivel is 
bizonyította. 


A psychoanalytikus iskola a Freud és a Jung által feltalált új vizsgálati 
eljárások segítségével a neurotikus betegeknél a kórokozó kellemetlen 
élmények után kutatott. Freud vizsgálatai közben tapasztalta, hogy a 
különösen kellemetlen, a betegre sokszor lealázó emlékek felidézése 
többnyire akadályokba ütközik, nehezen sikerül. Ezt a jelenséget 
, ellenállás"nak nevezte el. Véleménye szerint azok az erők, melyek az 
ellenállás alakjában gátolják az emlékek felelevenedését, egyúttal az 
élmény elfelejtésének okozói is voltak, a kellemetlen lelki történés emlékét 
kiszorították a tudatból, , elfojtották". További megfigyeléseivel 
kapcsolatosan kétségtelenül bizonyítottnak látta, hogy az elfojtott erők 
rendszerint olyan lelki képződmények, ösztönös törekvések, óhajok, 
vágyak, stb., amelyek éles ellentétben állottak a beteg más, tudatos 
vágyaival, erkölcsi, esztétikai felfogásával. Az ilyen vágyaknak többnyire 
már születésük alkalmával, rövid benső harc után, távozniok kellett a 
tudatból, még pedig az összes hozzájuk kapcsolódó képzetekkel, 
emlékekkel együtt. Az elfelejtésnek ez a módja az , elfojtás". Az elfojtás 
mechanizmusát a lélek egyik védőberendezésének tekinthetjük, mert 
nélküle — akár elismeri a tudat az említett és erkölcsiségünkkel 
összeférhetetlen vágyakat, akár fölveszi a harcot és küzd ellenük — 
legféltettebb kincsét, nyugalmát áldozza, fel. 


Az ellenállás és elfojtás törvényeinek megismerése volt a psychoanalysis 
első jelentős eredménye. Ezeknek segítségével alkotta meg Freud a tudatról 
és tudattalanról, majd később a személyiség szerkezetéről való új felfogását. 


A psychoanalysis a lelket bonyolult készüléknek tekinti, amelyben a 
tudat szerepe egy érzékszervhez hasonlítható. A tudatnak, mint felfogó 
érzékszervnek két felülete különböztethető meg. Az egyik, a külső, a 
külvilág felé fordul és a külvilágból származó ingerek észrevevését 
szolgálja. A másik, a belső, az , én" felé néz és az , én"-ben lezajló lelki 
eseményeket fogja fel. Az , én7-ben lefolyó lelki események közül 
némelyek változatlanul lesznek tudatosakká, mások azonban egyáltalában 
nem, vagy csak álöltözetben, cenzúrálva léphetnek a tudat színterére. 


Azok a lelki események, amelyeket általában közönségesen 
tudattalanoknak szoktunk nevezni, minőség és dinamikai érték szerint 
nagyon különböznek egymástól. Emlékképeink nagy része tudattalan. 
Hiszen egyidőben természetesen nem lehetnek jelen mind a tudatban. 
Sokkal több emlékképünk van, mint amennyit napi életünkben fel szoktunk 
használni. A fel nem használt élmények között vannak olyanok, amelyeket 
nem nevezhetünk tudattalanoknak, mert halványan ugyan, de mégis 
tudatosak. Elfelejtett emlékeink nem pusztulnak el. Hypnosisban pl. olyan 
dolgokra tudunk visszaemlékezni, melyeknek átéléséről éber állapotban 
halvány sejtelmünk sem volt. Sokszor tapasztalhatjuk, hogy az öreg 
emberek régi gyermekkori élményeiket mesélgetik el, melyekről pedig 
hosszú évtizedek folytán, joggal hihették volna, hogy teljesen elfelejtették. 
A lélekelemzés állítólag olyan emlékeket képes a tudattalanból kiemelni, 
amelyeket még az , infantilis amnesia" korában, az első két-három 
gyermekévben szerezhettünk. (Igaz, hogy ezeket az emlékeket, az objektív 
kritikusok is inkább erőszakos , ki-bemagyarázások"-nak tartják, mintsem 
hű emlékképeknek.) Klinikai tapasztalatokból tudjuk azonban, hogy az agy 
súlyos, roncsoló betegségei sem pusztítják el föltétlenül képzetkincseinket, 
csupán a felelevenítést nehezítik meg. A hűdéses elmezavar, a paralysis 
eseteiben látjuk, hogy a butaság malarias gyógyítás hatására eltűnik és a 
beteg újból értelmes lesz, anélkül, hogy tanulnia kellene. Elfelejtett 
élményeink a lelki dinamika szempontjából gyakran közömbösek, máskor 
azonban hatással lehetnek tudatos lelki eseményeinkre. Breuer és Freud 
különösen az érzelmileg hangsúlyozott emlékeknek a hysterias tünetek 


keletkezésében tulajdonítanak szinte kórokozó szerepet. Jung után 
komplexusoknak nvezzük azokat az érzelmileg hangsúlyozott 
emlékcsoportokat, melyek a tudatból kiszorulva hatásukat a tudatos 
folyamatokra nem veszítették el. 


Az ideges betegségek tüneteinek, valamint az álmoknak tanulmányozása 
által jutott Freud a belátásra, hogy a tudattalan lelki tartalmak egymástól 
sok tekintetben különböznek. Ezért tehát a tudattalan lelki eseményeket két 
nagy csoportba osztotta: , tudatelőttesekre" és , tudattalanokra". Azok a lelki 
tartalmak, amelyek időnkint minden , ellenállás? nélkül tudatosakká 
lehetnek, alkotják a tudatelőttes csoportot. Az igazi tudattalanok csak az 
ellenállás legyőzése után, többnyire csak analytikus beavatkozás folytán 
léphetnek a tudatba. Freud felfogása szerint a tudattalan tehát egy erős 
dinamikus folyamatot, lelki ellenhatást, elfojtást tételez fel. Más szavakkal 
kifejezve: a tudattalan egyenlő az elfojtottal. 


Az elfojtás eredményeképen bizonyos vágyak és törekvések nem 
érvényesülhetnek, megfelelő kielégülést nem érhetnek el, sőt tudatosakká 
sem válhatnak. Gyakran megesik, hogy tudatos vágyainkat sem engedjük 
érvényesülni. Ilyenkor nem elfojtásról, csak lemondásról beszélünk. 
Elfojtott vágyaknak azokat neveztük, melyek a tudatossá válás 
lehetőségéből is ki vannak zárva, illetve a psychoanalytikusok állítása 
szerint, csak nehéz analytikus munka segítségével idézhetők fel újból a 
tudatba. 


Érdemesnek találom megemlíteni, bár a tény bővebb tárgyalást 
érdemelne, hogy Adler és Rank elégedetlenek a tudattalan"? és az elfojtás" 
fogalmával és Freud e tanaira nem sok gondot fordítanak. Stekel szerint, 
ami valóban tudattalan, ami tehát úgy el van fojtva, hogy a tudatba sem 
kerülhet, az nem is fejthet ki semmiféle hatást, az a lélek számára elveszett. 
Ami azonban a Freud-féle elfojtottak közül tudatossá válhat, az Stekel 
szerint nem volt sohasem tudattalan, hanem az egyén nem akar róla tudni, 
annullálja. Ehhez a felfogáshoz az utóbbi években Freud is közeledett, 
midőn merev tanainak enyhítése céljából a ,, Verneinung?" fogalmát alkotta 
meg. 

A tudatelőttes és a tudattalan tartalma és működési módja is különböznek 
egymástól. A tudatelőttes birtokát teszi mind az a kincsünk, amit mi 


közönségesen a mi tudásunknak szoktunk nevezni. Az előtudatban 
ugyanazok a törvények érvényesek, mint a tudatban. 


Freud szellemes hasonlata szerint, miként a fa törzsében évgyűrűk 
vannak, a lélek különböző fejlődési állapotai is rétegekként helyeződnek 
egymás fölé. A lélek tudattalan rétege az ősi, archaikus réteg. Itt él a mi 
egész gyermekségünk. Ide van bebörtönözve annak a kornak minden 
élménye, amelyet Freud után az , infantilis amnesia" korának szokás 
nevezni. Itt vannak az első gyermekkor és ifjúság elfojtott ösztönös 
törekvései, titkos vágyai és az ezekkel kapcsolatos képzetkomplexusok, 
amelyek az évek hosszú során át sem vesztették el hatóképességüket és 
alkalomadtán a tudatos , én" összhangját a legkülönbözőbb módon 
befolyásolva, nem egyszer megzavarva súlyos betegségi tüneteket is 
okozhatnak. Ezek az elfojtott ösztönök nem tétlenek, csupán alkalomra 
várnak, hogy a , cenzúrát", az értelem és erkölcs korlátait áttörve 
érvényesüljenek. A felnőtt és egészséges ember tudattalanában vannak 
elfojtva az összes primitív, mondhatni állati ösztönök és pedig változatlanul 
abban az alakban, amelyben elfojtásra ítélte őket a művelődéshez, a 
társadalmi élethez való alkalmazkodás. Más szavakkal: tudattalan énünkben 
él az a gyermek, aki voltunk, összes erkölcs-nélküli, ösztönös vágyaival, 
félelmeivel, vonzalmaival egyetemben. 


A tudattalan tartalmának legnagyobb része tehát ösztönös törekvéseknek 
és indulattal telített élményeknek csapadéka és pedig túlnyomóan olyan, 
mely a fejlődés folyamán tudatos személyiségünk által elviselhetetlennek 
bizonyult. Ezek közül is a legjelentősebbek és a legnagyobb dinamikai 
erejűek a szexuális élettel kapcsolatos élményeink. Freudék tanítása szerint, 
amiről később még bővebben is lesz szó, nemi életünk különböző fejlődési 
fokainak nyomai a tudattalanban élnek s minthogy a nemi ösztön fejlődése 
a különböző embereknél szinte teljesen azonos, természetesen a 
tudattalanunk is sok tekintetben hasonló és azonos törvények hatása alatt 
áll. Mindaddig, amíg a lélek egészséges, az elfojtott ösztönök a maguk 
valódi mivoltukban tudatossá nem lehetnek és megfelelő, de tudattalan 
mozgásokban sem nyilvánulhatnak meg, vegetatív működéseinkre azonban 
jelentős hatással lehetnek. A pirulás Freud szerint tudattalan szexuális 
megkívánásnak vagy felajánlkozásnak a jele. 


Az elfojtásnak a tudattalannal való szoros kapcsolatát Freud 
idegbetegségek tanulmányozása által derítette fel. Analytikus 
megfigyeléseinek további folyamán azonban arra a belátásra jutott, hogy a 
tudattalan — nem tekintve az , elfojtottat" — még a személyiség egy részét is 
magában foglalja és nemcsak az erkölcsileg megvetett ösztönös törekvések 
börtöne, de részben lelkismeretünk lakóhelye is. Bűnösség-érzésünk 
sokszor tudattalan és a tudattalanból hajt bennünket kiengesztelő 
áldozattételre, esetleg az említett ügyetlenségek, tévedések, balesetek által. 
Ezért mondja tehát a lélekelemzés, hogy mi nemcsak sokkal 
erkölcstelenebbek vagyunk, mint azt magunkról hinnők, de sokkal 
erkölcsösebbek, mint amilyeneknek magunkat tudjuk. 


A tudattalan egyik fontos sajátsága, hogy a benne rejtőző lelki tartalmak 
éber állapotban egészséges embernél tudatossá nem lehetnek. De a 
tudattalan mégis mindig érvényesülni akar és szüntelenül küldi a maga 
híreit, , sarjadékait" az előtudatba. Minthogy a psychoanalysis a tudatos 
lemondás és az elfojtás között különbséget tesz, egy új dinamikai tényező 
fölvételére kényszerül. E föltevés szerint a léleknek van egy tudattalanul 
működő fóruma, mely vágyainkat, ösztönös törekvéseinket az erkölcs, a 
szépérzék szerint mérlegeli és csak az esetben engedi be a tudatba, ha ezek 
követeiményeinek megfelelnek. Ezt a fórumot nevezik , cenzúrá"nak. 
Cenzúra alatt olyan lelki működést értünk, mely magasabb erkölcsi 
személyiségünknek áll szolgálatában és feladata, hogy távol tartson a 
tudattól minden belső eredetű izgalmat, mely az , én7-t a valóságtól, a reális 
élettől elfordíthatná. 


A cenzúra a tudat és a tudatelőttes határán őrködik. Addig, míg a cenzúra 
éber, a tudattalannak , sarjadékai" legfeljebb csak az előtudatba juthatnak el. 
A figyelem éberségének csökkenésével a cenzúra biztonsága is gyengül és 
az említett tudattalan sarjadékok álöltözetben a tudat színterére léphetnek, 
de lényegük szerint a tudat által nem ismerhetők fel. Ezek az álöltözetű 
tudattalanból származó lelki tartalmak teszik a lélekelemzés alapanyagát. A 
freudi tanok bírálói ezért mondják, hogy a psychoanalytikus módszernél a 
ki- és bemagyarázásoknak igen nagy szerepe van. 

Az elmondottakból arra lehetne következtetni, hogy a tudat és tudattalan 
állandó harcban állanak egymással. Ez sok tekintetben igaz, de megeshetik, 
hogy egy tudatos célszerű cselekvést teljesen hasonló irányú tudattalan 


törekvések támogatnak. Tudatos cselekvéseinknek rendszerint több indító 
rugója van. Ezek közül többnyire az erkölcsileg legértékesebb kerül a 
tudatba, pedig gyakran a legalacsonyabb, megvetett ösztönök az igazi, 
hatalmas hajtóerők. A jótékonykodást többnyire nem a részvét és szánalom 
érzelme fűti leghevesebben, hanem a feltűnnivágyás vagy önzés, mely 
kielégülést nyer azáltal, hogy valami jót tettünk. Nem a jóért tesszük a jót, 
de azért, hogy érdemeket szerezzünk önmagunknak magasabb erkölcsi 
személyisége előtt. Ha a tudattalan hajtóerő a tudatos törekvések irányával 
megegyezik, tevékenységünk energiáját nagymértékben fokozza. Ilyenkor 
szoktuk mondani, hogy minden erőnket, egész önmagunkat célunk 
szolgálatába állítottuk, teljes odaadással tevékenykedünk. Természetesen a 
tudatos és tudattalan törekvések összhangja sohasem lehet tökéletes. 


Az alantas tudat munkamódja bizonyos körülmények között figyelhető 
csak meg és pedig rendszerint olyankor, ha a lélek működése egy ősibb 
rétegben játszódik le, pl. az álomban, egyes ideg- és elmebetegségekben. 
Legfontosabb ezek közül az álom, a via regia. Az alantas tudat 
képzetkomplexusai, amelyek az említett ösztönös vágyakkal együtt 
egységet alkotnak, a gyermek, a primitiv, a vad ember képzeteire 
emlékeztetnek. Tulajdonképen nem is képzetek, hanem képek ezek. Mint az 
álomban is láthatjuk, a , tudattalan" tárgyképzetekben, képekben 
gondolkodik, ezzel szemben a tudat és az előtudat elsősorban 
szóképzetekkel dolgozik. A tudattalanban nincs ellenmondás, a , nem" 
szócska ismeretlen, nincs kétkedés, hiányzik az idő kategóriája, a jelen és a 
múlt egymás mellett, egy vonalban vannak. A régebben és újabban elfojtott, 
egymással esetleg megegyező vagy egymástól teljesen különböző tartalmak 
egymás mellett hatnak, egymás mellett működnek, bár céljaik sokszor 
összhangba sem hozhatók. Csak egyetlen szempontból találhatunk közöttük 
rendszert: a tudattól legtávolabb azok a tartalmak vannak, melyek a legtöbb 
és legnagyobb kellemetlenséget okozhatnák. Az alantas tudat 
munkamódjában a primitív népek lelki világával, tudatos 
megnyilvánulásaival, gondolkodásával sok megegyező sajátságot találunk, 
melyek szintén bizonyítják, hogy a tudattalan az emberi lélek igen ősi 
rétege. 

A primitív népek lelki megnyilvánulásaiban és a tudattalan 
munkamódjában egyaránt feltalálható eltolódásról, sűrítésről, 


szimbolizációról, mint általában a tudattalan némely más működéséről az 
, álom" fejezetében fogunk bővebben szólani. 


IIIA ÁLOMELMÉLET 


Az alvás alatt lefolyó lelki események, az álmok, valaha igen nagy 
hatással voltak világnézeti felfogások kialakulására, történelmi mozzanatok 
keletkezésére vagy megszüntetésére is. Az álmok örök időktől fogva el nem 
múlóan foglalkoztatták az emberiség képzeletét. A primitív népek erkölcsi 
felfogásainak, vallásos nézeteinek kialakulásában az álmok tartalmának is 
jelentős szerepe volt. Az ókor bölcsei álmokból fejtették meg a jövőt, és az 
uralkodók, hadvezérek álmainak mérlegelése után alkották meg tanácsadó 
véleményeiket valamely intézkedés szükségességéről. Történelmi 
bizonyítékaink vannak, hogy világraszóló, következményeiben messze-ható 
háborúk indító oka egy-egy uralkodónak vagy államférfinak álma volt. A 
biblia, különösen az ószövetség teli van az álomfejtések példáival. Ki ne 
ismerné a bibliából minden idők legnagyobb álomfejtőjének, Józsefnek 
történetét. Lépten-nyomon tapasztalhatjuk, hogy az álom jósló erejének hite 
a néplélekben ma is él. Természetesen a művelt, természettudományos 
gondolkodású ember ma már nem kételkedik abban, hogy az álom csupán 
saját lelkének alkotása és nem magasabb rendű, földöntúli hatalmak jósló, 
figyelmeztető megnyilatkozása. 


Az orvostudomány művelőinek legnagyobb része az álomban inkább 
fiziológiai, mint psychology megnyilvánulást lát. Föltevésük szerint az 
álmot szinte kizárólag azok az ingerek idézik elő, amelyek alvás közben 
kívül-ről hatnak az álmodóra, vagy amelyek a különböző szervek nem 
egyforma nyugalma folytán a belső szervekből származó élettani 
folyamatok következményei. 


Freud az álmok tanulmányozásából inkább a népies felfogás felé hajló 
álomelméletet alapított meg. Tévedés volna azonban azt hinni, hogy Freud 
az álmoknak jósló erőt tulajdonít. Ezt nem teszi, ellenben véleménye szerint 
lehetnek álmaink bármilyen kuszák és összefüggéstelenek, mégis jelentős 
lelki események, mert kivétel nélkül valamely titkos, vagy kevésbé rejtett 
vágyunk álombéli teljesítését jelentik. Hiszen ha elfogadjuk Freudnak a 
tudattalanra vonatkozó elméletét, akkor elhisszük azt is, hogy mindnyájan 


álarcot hordozunk és pedig nemcsak az emberekkel való érintkezéseink 
közben, hanem saját magunk előtt is. Sokszor nem tudjuk, hogy mi történik 
bennünk, saját magunk előtt is titkolódzunk. Az álomban azonban gyengül 
a cenzúra és alkalom adódik a titkok megfejtésére. Felébrednek a rejtett 
vágyak és ha szimbolikus alakban is, de megjelennek álomképeinkben, 
tudatunk színterén. Ezért mondja Freud: , Mondd el az álmod és 
megmondom, ki vagy." A nép már Freud előtt is tudta, hogy vágyaink 
álmainkban teljesednek, hogy rejtett titkos óhajainkból álmainkban valóság 
lesz. A legkülönbözőbb nemzetek tréfás közmondásai tanúskodnak ez 
állítás igazsága mellett. A magyar nép nyelvén élő közmondást: , Éhes 
disznó makkal álmodik", mindnyájan ismerjük. 

Freud az álmok lélektani lényegét a lélekelemzés módszerével igyekezett 
megismerni. Felébredés után az emlékezetben megmaradt álomképeket a 
szabad ötletszerű társítás alapanyagaként, illetve irányítójaként használta 
föl. Megfigyelése szerint az egyes álomrészletekhez kapcsolódó képzetek és 
gondolatok a valódi álomtartalommal szoros kapcsolatban állanak és csak 
ezeknek a képzeteknek segítségével sikerül az álmot, mint összefüggő, 
értelmes egészet megfejteni. 


Ha saját álmainkat tesszük hasonló vizsgálat tárgyáva, az 
álomrészletekhez kapcsolódó ötleteink sorozatában olyan gondolatok, 
rejtett indulatok, vágyak feléledését észlelhetjük, amelyek reánk nézve, a mi 
saját , én"-ünkre vonatkozóan nagyon fontosak. A lélekelemző eljárás 
folyamán feltűnik, hogy olyan esetekben is, mikor az álmok 
összefüggéstelenek, zavarosak, teljesen értelmetlenek voltak és bennünket 
különösebb módon érzelmileg sem foglalkoztattak, az álomrészletekhez 
kapcsolódó ötletek egymást mégis könnyedén követték, összefüggő, 
értelmes, logikus gondolatsorrá olvadtak és rendszerint jól megokolt, heves 
indulathullámzásokat és kedélyizgalmakat okoztak. 


Freud véleménye szerint az álom tulajdonképen nem egyéb, mint 
ezeknek az értelmes, összefüggő gondolatoknak és az ötleteket kísérő 
indulatoknak szemlélhető képekben való megnyilvánulása, , helyettesítése? . 
Az álommunka tehát ezeket a később feleleveníthető ötleteket összesűríti, 
érzékelhető képekbe öltözteti és sok tekintetben, legalábbis látszólag, 
meghamisítja. Az álom tudatos lelki élmény, az álommunka tudattalan. A 
lélekelemzés azokat az emlékképeket, amelyeket az álomból éber 


állapotunkban is megőriztünk, , nyilvánvaló álomtartalomnak", azokat, 
amelyeket elemzés útján ébresztünk fel, tehát a nyilvánvaló 
álomtartalomhoz kapcsolódó szabad ötleteket, , lappangó álomtartalomnak" 
nevezi. Az a munka, mely a lappangó álomtartalmat nyilvánvaló 
álomtartalommá alakítja át, az , álommunka". Amikor az álmot analysáljuk, 
az ellenkezőjét tesszük annak, amit az álommunka cselekszik, azaz a 
nyilvánvaló álomtartalmat lappangó álomtartalommá alakítjuk át. Az 
álomnak a valódi jelentése a lappangó álomtartalom. 


A lappangó álomgondolatoknak a nyilvánvaló álomtartalomhoz való 
viszonya szerint az álmoknak három csoportja különböztethető meg. 
Először: érthető és összefüggő álmok, melyek rendszerint nagyon rövidek, 
figyelmünket lekötni nem tudják, mert sem idegenkedésnek, sem 
meglepődésnek, csodálkozásnak érzelmét az álmodóban nem keltik. 
Másodszor: összefüggő, tiszta értelmű, de idegenszerű álmok. Harmadszor: 
az összefüggéstelenség, zagyvaság, értelmetlenség benyomását keltő álmok. 


Rövid, érthető, összefüggő álmokat különösen gyermekek szoktak 
álmodni. Ezekben a gyermekálmokban többnyire apró, mindennapi, az 
ébrenlétben valamely okból nem teljesedett vágyak valósulnak meg és 
pedig mindig olyan vágyak, melyek az álmot megelőző napon ébredtek a 
gyermek lelkében. Rendszerint azonban csak azok a vágyak jutnak a 
gyermek álmaiban beteljesüléshez, amelyek az éber tudatállapotban igen 
élénk indulatokkal, érzelmekkel voltak hangsúlyozva. A felnőtteknél ilyen 
álmok sokkal ritkábban és csak szokatlan körülmények között fordulnak 
elő, mint például éhezés, szomjúzás, fájdalmak, betegség, fáradtság 
esetében. Volt betegem, ki a száj nyálkahártyájának súlyos gyuladása 
következtében három napon keresztül egy pohár tejen kívül semminemű 
táplálékot nem vett magához. Nyelési fájdalmai miatt nem tudott enni, a szó 
szoros értelmében éhezett. Álmában azonban kés és villa nélkül fogaival 
vad mohósággal tépte egy sonkabokáról a húst. Az ilyen egyszerű 
vágyteljesítő álmok általában rövid lélekzetűek. 


Sokszor megesik, hogy a hosszabb, zűrzavaros álmok lefolyásából is 
kiemelkednek egyes álomrészletek, amelyek érthetőek, egyszerűek és 
nyilvánvaló vágyteljesülést tartalmaznak. A legtöbb álom azonban teljesen 
kusza zavart és idegenszerű, amelyekben, legalább is látszólag nyomát sem 
észlelhetjük a vágyteljesülésnek. És mégis Freud állítása szerint ezek az 


álmok is vágyteljesítők, bennük azonban a vágyat és annak teljesülését az 
álommunka elferdíti, átalakítja, álarcba öltözteti. A lélekelemzés szerint 
álomnélküli alvás nincs, még az az ember is álmodik, aki nem tud álmaira 
visszaemlékezni. Az álmokat azért felejtjük el, mert tudatos , én"-ünknek 
ártalmára volnának. Az álmok azért zavartak és kuszák, mert nyugalmunk, 
alvásunk fölött őrködnek. Az elalvás után, ha a cenzúra működése teljesen 
nem is szűnik meg, ébersége mindenesetre hanyatlik. A cenzúrának ezt az 
ellankadását tudattalan lelki életünk kihasználni igyekszik és 
megmozdulnak a mélyben a komplexusok, az elfojtott vágyak, hogy a 
cenzúra figyelmét kijátszva börtönükből kiszabaduljanak és tudatosakká 
váljanak. De a cenzúra némileg mégis őrt áll és az eltemetett, 
összegyéniségünkkel ellentétes, aszociális, amorális és ezért teljesíthetetlen 
vágyak, vagy beteljesedve vagy csak álöltözetben juthatnak álomképeink 
közé. 

Sok esetben azonban az álommunka magának a vágynak teljesülését is 
elferdíti. Az álomnak ezen ténykedését nevezzük álomferdítésnek. Az 
álomferdítést a tudattalannak sajátos működési módjai teszik lehetővé, 
melyek egyúttal az álmok összefüggéstelenségét, kuszaságát is 
megmagyarázzák. Az álommunkát legjobban valamely kusza álom 
elemzésének bemutatásával szemléltethetnők, ha terünk megengedné. Freud 
iskolája szerint különben is az álmodónak egész életét ismernünk kell, hogy 
egy álmot megfejthessünk. Egyetlen rövid álomelemezés is rendszerint (í/ 
éjveket vesz igénybe, különösen ha tekintetbe vesszük, hogy az álom 
értelmezése többféle fokozaton keresztül mélyíthető és talán felesleges is 
mondanunk, hogy Freudnál és híveinél a legvégső értelmezés mindig 
szexuális gondolatokhoz vezet. 


Az álomferdítésnek egyik gyakori és igen átlátszó módja, mikor az álom 
az igazi vágy ellentétét érzékelteti: nem azt álmodjuk, ami után vágyódunk, 
hanem annak éppen ellenkezőjét. Máskor a vágy nem a maga teljességében, 
hanem csak mintegy célzásszerűen, egy mellékes epizódban nyilvánul meg 
a többi álomkép között. A kellemetlen, szorongó tartalmú álmokat is 
többnyire vágyteljesülésként értelmezik. Ezekben az álmokban Freudék 
szerint igen sokszor olyan vágyak teljesülnek, melyeket legkevésbbé 
vallunk éber állapotban magunkénak, de melyek teljesülését tudatunk alatt 
mégis csak folytonosan óhajtjuk. Az álomban jelentkező szorongás, félelem 


az álmodó vágya és az , ellenállás közötti súlyos harcnak a jele, mely 
ellenállás a vágy teljesülését az éber tudatállapotban megakadályozza. A 
félelem az álmot többnyire félbeszakítja. A kellemetlen tartalmú álmok egy 
másik része bűnösségérzelemből fakad és az önbüntetés egy fajaként 
tekinthető. 


Az álmok kuszasága, összefüggéstelensége legnagyobb részben a 
, sűrítés"-ből származik. Freud a sűrítést az álom legfáradságosabb, 
legnehezebb munkájának tekinti, mert a lélekelemző eljárás tanúsága 
szerint a legrövidebb lélekzetű álom is a lappangó álomgondolatok 
hatalmas tömegéből alakul ki, és mégis a nyilvánvaló álomtartalomban a 
lappangó álomtartalomnak valami úton-módon minden kis részlete is 
képviselve van. Az álom nyelve épen úgy, mint a tudattalané, a primitív 
népek gondolatvilágára, kifejezésmódjára emlékeztet. Másképen úgy is 
mondhatjuk, hogy az álomban a lelki tevékenység egy phylogenetikailag 
ősibb lelki rétegben folyik le. 


Az álomban tehát épenúgy, mint a tudattalanban és a primitív népek 
lelkében a tartalmukban igen különböző, de közös érzelmek, indulatok 
hatása alatt álló képzetek egybetömörülnek. Miként az indus a szarvast, a 
kaktuszt, a hajnalcsillagot egy névvel jelzi, az álom is rendkívül sok 
gondolati elemet olvaszt össze egyetlen képbe. Úgyszólván alig van az 
álomnak olyan jelenete mely ne több és látszólag nem a legkülönbözőbb 
elemekből, élményekből volna összeolvasztva. A sűrítéshez , egy vagy 
több, minden összetevőben jelenlévő közösség szükséges". Freud szerint az 
álom ugyanolyan munkát végez, mint Francis Galton a családi fényképek 
készítésével: , a különböző elemeket mintegy egymásra fekteti, egyiket a 
másikkal elfedi, mire a keletkezett összesített képben a közös vonások 
élesen kiemelkednek, az ellentmondó részletek kölcsönösen 
elhomályosítják egymást". Az álombéli sűrítő munkának legjellegzetesebb 
megnyilvánulása, amikor személyeket, tárgyakat vagy szavakat sűrít 
egyetlen képbe vagy fogalomba, így sokszor megesik, hogy egyetlen 
álombéli alakban a legkülönbözőbb személyeket ismerjük fel, egyik 
pillanatban valamelyik ismerősünknek, másikban közeli hozzátartozónknak, 
ismét később talán ellenségünknek vonásait fedezve fel ugyanazon egyetlen 
álomképarcban. Freud azt mondja, hogy ilyenkor az álom nem a , vagy- 
vagy" kötőszót használja, hanem az , és7-t, tehát az álomban az említett 


alakok közül nem az egyikről vagy másikról van szó, hanem bizonyos 
hasonló értelemben mind a háromról. 


A sűrítő tevékenység az álomnak igen kedves munkamódja és ha a 
lappangó álomgondolatokban nincsenek olyan elemek, melyeknek 
egybeolvasztása könnyen megtörténhetik, az álom maga gondoskodik 
ilyenekről, amikor is nagyon távoli, néha csak hangzásbeli rokonság alapján 
olvaszt össze elemeket, melyek révén az álomképek sokszor az úgynevezett 
szótréfákra emlékeztetnek, így pl. Freud egyik álmában a paraj 
megkóstolása a , kostálást" — hogy valami pénzbe kerül — jelentette. A 
szavak kétértelműségét az álom általában nagy előszeretettel használja fel. 
A sűrítő munka ismeretével tudjuk megmagyarázni a legbizarrabb 
álomképeket, amilyenek a primitiv művészetekre emlékeztető és ezekkel 
bizonyosan közös lelki forrásból származó emberi és állati alakkeverődések 
(pl. a primitív képzőművészetben a sphynx). Ilyen esetekben biztosra 
vehetjük, hogy az illető embert, akit álmunkban egy állattal sűrítettünk 
egybe, valamilyen tulajdonsága folytán az álmodott állattal azonosítottuk is. 


Az álomferdítésben a sűrítő munkán kívül a tudattalannak még más 
munkamódjai is megnyilvánulnak. Ezek közül egyike a legfontosabbaknak 
az , eltolódás". Ezen azt a folyamatot értjük, amelyben a lelki 
erőmegnyilvánulások, lelki intenzitások azokról a lelki tartalmakról, 
amelyekhez eredetileg tartoztak, áttolódnak olyan lelki tartalmakra, 
amelyeknek az adott viszonyok között lényeges szerepük különben nem 
volna. Az eltoló munka eredményeként olyan elemeket hangsúlyoz az álom, 
amelyek az álom értelme szempontjából jelentéktelenek és ezáltal inkább az 
értelem palástolására szolgálnak. Az eltolódás a cenzúra figyelmét hivatott 
kijátszani. A tulajdonképeni lényeges álomgondolat tehát vagy nem kerül 
be a tudatos álomba, vagy nem eléggé hangsúlyozott és az álombéli 
érdeklődés teljesen a jelentéktelen álomeseményre terelődik. Az áttolódott 
hangsúly következtében a lényegtelen elemek érzékletesebbek lesznek, 
mint a lényegesek. Mi pedig egészen természetesen azt tartjuk álmunkban 
legfontosabbnak, ami a legélesebb, mi a legszembetűnőbb. És ezzel 
ellentétben többnyire a leghomályosabb álomélmény adja kezünkbe az 
álomélmény megfejtésének kulcsát. 

Freud szerint amit mi eltolódásnak nevezünk, azt más szóval a lelki 
értékek átértékelésének is mondhatnók. Az eltolódásoknak a különböző 


álmokban igen különböző szerepük van. Vannak álmok, amelyek szinte 
csak eltolódott képekből állanak. Ezekben tömegszámra hemzsegnek a 
fedőalakok, azaz az álom szempontjából igen fontos álomkép-emberek 
helyett teljesen közömbös álomkép-emberek jelennek meg, mint álmunknak 
túlhangosan reklámozott szereplői. Vannak viszont álmaink, amelyekben 
alig találunk eltolódást. Általában minél homályosabb, minél 
összefüggéstelenebb az álom, valószínűen annál több az eltolódás benne. 
Az eltoló és sűrítő munka egymással a legszorosabb kapcsolatban van, 
egymás munkáját támogatja, egymást kiegészíti. 

Az álombéli eltolódásokat csak az elemző munka segítségével lehet 
felismerni. Ezen módszer alkalmazásával Freud két sokat vitatott 
álomproblémáról: az álomkeltő tényezőről és az álmoknak az ébrenléttel, az 
éber tudattal való összefüggéséről nyert újabb adatokat. Megfigyelései 
szerint minden álom kivétel nélkül a megelőző nap egy-egy élményéhez 
kapcsolódik. Ezt a napot nevezi álomnapnak. Néha az álomkeltő élmény az 
álomban is annyira hangsúlyozott, hogy álomokozó szerepét minden 
további nélkül egészen természetesnek találjuk. Máskor és gyakrabban 
álmainkra visszaemlékezve úgy látjuk, hogy az álomban szereplő és az 
álomnapból származó élményünk jelentéktelen, sőt visszaemlékezni is 
nehezen tudunk reá. Ilyenkor az a benyomásunk, hogy álmunk csupa 
érdektelen, közömbös semmiségekkel foglalkozik, miket éber 
tudatállapotban figyelemre sem méltatunk. Az álom elemzése ennek a 
feltevésnek ellenkezőjét mutatja ki. Ott is, ahol az álom csupa jelentéktelen 
elemeket hangsúlyoz, az elemzés megtalálja az igazi izgató hatású és az 
, én" szempontjából fontos élményt. Az álom eltoló munkája okozza, hogy 
, a jogosan izgató hatású benyomás helyett a közömbös, a jogosan érdeklő 
anyag helyett a lényegtelen" kerül az álomtartalom feltűnő elemei közé. A 
lélekelemzés szerint az álom sohasem foglalkozik olyan dolgokkal, 
amelyek nem volnának méltóak, hogy éber állapotban is foglalkoztassanak 
bennünket. Semmiségek, amelyekre nappal ügyet sem vetünk, álmainkat 
sem zavarják meg. 


Az álmok kuszaságának magyarázata a sűrítésen és eltolódáson kívül a 
tudattalannak még egy sajátos munkamódjában, a szimbolizációban rejlik. 
Különösen az elemzés alkalmával tűnik fel, hogy az álomgondolatok 
sokszor nagyon furcsa alakot öltenek, illetve gyakran jelképes módon, 


hasonlatszerűen fejeződnek ki, miáltal egészen a költői beszédre 
emlékeztetnek. A köznapi használatban a szimbólum szónak igen sokféle 
jelentése van. Általában szimbólumnak szokták nevezni a képes 
kifejezéseket, hasonlatokat, metaphorákat, allegóriákat, mondhatni minden 
közvetett ábrázolást, tehát szimbólumról szólanak mindig, ha valamely 
tárgyat beszéd közben egy más, hozzá hasonló tárggyal, ha egy elvont 
fogalmat vele rokonságban lévő érzékelhető fogalommal írnak le. 


A psychoanalysis a szimbólum fogalmát sokkal szűkebb értelemben 
használja. Az ,analytikus szimbólum" értelmében is valamilyen tárgyat egy 
másik tárggyal írnak le, a leírás azonban egyfelől mindig képszerű és 
pregnáns, másfelől a tudattalan valamely elfojtott komplexusával szoros 
viszonyban van. A szimbólum tehát mindig valamely elfojtott ösztönt, 
vágyat, illetve az ezeket képviselő képzetkomplexusokat fejezi ki. A 
legtalálóbb szimbólum-meghatározást Ferenczinél olvashatjuk: 

, Psychoanalytikai értelemben csak olyan dolgokat (képzeteket) 
tekinthetünk szimbólumoknak, melyek a tudatban logikailag 
megmagyarázhatatlan és indokolatlan indulati súllyal szerepelnek és 
amelyekről analytice megállapítható, hogy indulati túlsúlyukat valamely 
más dologgal (képzettel) való tudattalan azonosításból merítik, melyet az 
indulat-többlet voltaképen megillet. Nem minden hasonlat szimbólum tehát, 
hanem csak az, amelynek egyik tagja el van fojtva a tudattalanban A 
szimbólumokat a velük rokon metaphorától, hasonlattól és más képes 
ábrázolástól a rejtvényre emlékeztető sajátságai különböztetik meg. A 
szimbólum érzékletes pót-kifejezés, amely valami rejtettet, elfojtottat 
helyettesít." 


A szimbólumképződés a lélek régi, archaikus rétegének munkamódja, 
keletkezésénél legnagyobb szerepet az érzelmek, indulatok és ösztönök 
játsszák. Mint a tudattalan lelki működés megnyilvánulása, az eltolódással 
és sűrítéssel rokon folyamat és ezekkel keletkezését illetően is szoros 
kapcsolatban áll. Hiszen minden hasonlat-képzés a sűrítésnek egy faja, de 
amíg az indulat-áttolódás a hasonlóra meg nem történik és a hasonlat 
tudatos marad, szimbólumról nem beszélhetünk. A fejletlen gyermek 
épenúgy, mint a primitív ember, saját lelki és testi folyamatai közül 
elsősorban is azok iránt érdeklődik, amelyek vágyainak kielégítését 
szolgálják. Ilyen szemszögből vizsgálja a külvilág tárgyait és eseményeit is, 


minek következtében minden külső dolgot és folyamatot, mely ha csak 
halványan is vágykielégítő szerveire és folyamataira emlékezteti, ezekhez 
hasonlítja és velük azonosítja. E sűrítésből, azonosításból azonban csak 
akkor lesz szimbólum, ha a különböző erkölcsi, ethikai, szociális, 
társadalmi korlátok folytán a hasonlat egyik tagját, az , én7-re fontosabbat 
az egyén elfojtja. Az elfojtás következtében az érzelmi, indulati hangsúly a 
hasonlat elfojtott tagjáról az ártatlan, külvilágból származó képre tolódik át, 
mely áttolódás a szimbólumképződés folyamatának végső hulláma. 

A faji és az egyéni lelkifejlődés sajátossága is nagy hatással van a 
szimbólumképződésre. Tudjuk, hogy a lélek phylogenetikai fejlődése és az 
egyéni lélek kialakulása között sok rokon vonás van. A mai gyermek lelke a 
faj lelkének több évezredes fejlődésén néhány év alatt keresztülmegy, 
illetve az említett fejlődést rövid idő alatt mintegy megismétli. Ez 
magyarázza meg az egyén lelki tartalmainak és folyamatainak a faj lelkében 
is feltalálható tartalmakkal és folyamatokkal való azonosságát. Így érthetjük 
meg, hogy vannak szimbólumok, amelyek kivétel nélkül minden embernél 
hasonló jelentésűek. Freud szerint, ami ma szimbolikusan kapcsolatos, 
valószínűen minden időben kapcsolatos volt, és valaha akár fogalmilag, 
akár szóbeszédben kifejezést illetően, de azonos volt. A szimbólum az 
egykori azonosítás jele. Ma is élő általános érvényű szimbólumok például: a 
tűz, mint szerelem, a liliom vagy a fehér szín, mint ártatlanság. 


Freud iskolája sok szexuális jellegű szimbólumot vélt felfedezni, 
véleményük szerint a király és királynő az apát és anyát, a bot, a rúd, a kés, 
a kulcs a férfi nemi-szerveket jelképezik. A cső, a szoba, a kályha, a 
szekrény a női nemiszervek szimbólumai. A ház szimbolikus értelemben az 
emberi testet jelenti, mászás, a fegyver-lövés — amelyek, mint ilyenek a nép 
nyelvén általánosan használatosak, — coitus jelképes ábrázolására 
szolgálnak. Sok támadás érte a psychoanalysist a szimbólumok jelentésének 
ilyen általánosítása miatt. Föltétlenül bizonyos, hogy nagyon sok esetben 
elfogadhatatlan és erőltetett az egyes szimbólumok psychoanalytikus 
megfejtése. Az egyik szerző például a fogat mint szimbólumot a penis ősi 
jelképes ábrázolásának tekinti. Freud és koré/Rank/Jung?? 
védekezésükben arra hivatkoznak, hogy a lelki működéseket és tartalmakat 
egyéb tekintetekben is a különböző embereket illetően nagy egyhangúság 
jellemzi, mely egyhangúságot, hasonlóan a fizikai történések 


egyhangúságához torvénynek kell tekinteni. Véleményünk szerint e törvény 
elfogadása nélkül minden psychologiai kutatás hiába való volna. 
Tulajdonképen nem is némely szimbólum jelentésének általánosítása miatt 
kel! elítélnünk a psychoanalysist, hanem sokkal inkább az álomképeknek 
mondhatni kizárólagosan szexuális szimbolumokként való értelmezése 
döbbenti meg az objektív szemlélőt. Nem tekintve az általános 
szimbólumokat, amelyek korántsem mind szexuális értelműek, minden 
embernek vannak egyéni szimbólumai is, melyek egymástól annyira 
különböznek, hogy általánosításuk nem jelenthetne egyebet, mint az 
álmoskönyvnek tudományos elismerését. 

Amint látjuk tehát, a szimbolizáció, épenúgy, mint az eltolódás és a 
sűrítés, tudatalatti lelki folyamataink álcázására szolgál, miáltal a tudattalan 
elfojtott vágyait a cenzúra figyelmét kijátszva csempészi be a tudatba. Tehát 
azt is mondhatjuk, hogy ezek a lelki folyamatok a tudatos és tudattalan lelki 
élet harcaiban kompromisszumokat teremtenek. Az álom szimbolikája 
rendkívül gazdag, de szimbólumképződés nem csak az álomban, hanem 
éber tudatállapotban ép és egészséges körülmények között is keletkezhetik. 
Az álomban az éber tudat absztrakt fogalmai a szimbólumok képében 
visszanyerik ősi eredeti képes alakjukat, illetve érzékelhetővé válnak. 
Beszédünk kezdetben ilyen szimbolikus beszéd volt, úgy, hogy a 
szimbolikus gondolkodás a logikus gondolkodás előfoka gyanánt 
tekinthető. Ezt bizonyítják a régi népek rajzai, helyesebben képírásai is. 
Ezek szerint tehát az álom, mint már fennebb is említettük, egy ősi lelki 
réteg megnyilatkozása, Freud szerint regressziós folyamat. 


A szimbólumok, különösen az ideges bántalmak megfejtése 
szempontjából jelentősek. Hiszen igen sok neurotikus testi tünet nem egyéb, 
mint szimbólum, amit a psychoanalysis szervi beszédnek is nevez. Az 
elmebetegségek közül a schizophrenias betegeknél észlelhetjük gyakran a 
szimbolikus ábrázolási módot, mely jelenség magyarázata Freud szerint 
abban rejlik, hogy a schizofréniás beteg a külvilágtól elfordul, 
magábazárkózik aminek következtében lelki megnyilvánulásaiban az 
idegenszerű, tudattalan személyes múlt tolul előtérbe. 

A sűrítés, az eltolódás és a szimbolizáció az álomferdítesnek 
leghatalmasabb eszközei. Lényegtelenül kisebb szerepet játszik a lappangó 
álomtartalom meghamisításában a megjelenítés, a , dramatizálás". Hiszen 


még az egészen egyszerű, érthető, vágyteljesítő álmok is jelenetekben 
játszódnak le, holott ilyen esetekben az egész álmot egyetlen óhajtó 
mondattal helyettesíthetnők. Így az idézett példában, hol az éhező beteg 
álmában sonkabokát eszik: , milyen jó volna fájdalom nélkül enni valamit." 
De az álom már többet ad, mint magát a vágyat. A vágyat teljesíti is és a 
teljesülést reálisnak érzékelteti. Drámai helyzetek valósulnak meg, 
játszódnak le álmodó szemünk előtt, többnyire helyzetek, illetve látási 
érzékleti képek alakjában. Az álommunka az álomanyagot tehát helyzetté, 
jelenetté változtatja. Azáltal, hogy az álom jelenetekben, képekben pereg le, 
az álomgondolatok sajátos elváltozást, Freud szavaival élve: , idomítás"t 
szenvednek. 


Az álomgondolatok anyagában sokszor élénk, eleven és rendszerint a 
kora gyermekkorból származó benyomások emlékeit fedezhetjük föl, 
amelyeket valaha mint érzekleti képeket, mint látott helyzetek emlékeit 
raktároztuk el egyéb emlékeink közé. Ezek a gyermekkori emlékezések 
gyakran irányítják az álmok lefolyását, mert , kristályosodási középpont 
módjára vonzó és oszlató hatást gyakorolnak az álomgondolatok anyagára". 
Az archaikus gondolkodás mellett megtaláljuk az álomban az infantilis, 
gyermeki gondolkodás nyomait is, és mivel az álom kialakulásában a napi 
élményeinknek is jelentős szerepük van, nyugodtan mondhatjuk, hogy 
benne a múlt és a jelen emlékei keverednek egymással. Nagy ritkaság, hogy 
az álomban valamely régi jelenet hű másolata elevenedik meg szemünk 
előtt, mert azt az álom sok tekintetben megváltoztatja és idegen elemekkel, 
napi élményeinkkel, a jelennel keveri. A dramatizálás álmainkban sohasem 
tökéletes, mert a nyilvánvaló álomtartalmat nem csupán helyzetek látási 
képei teszik, de észlelünk álmainkban szétszórt képrészleteket is, 
beszédhangok emlékeit, sőt elvétve néha gondolat-sorokat is. 


Már említettük, hogy lappangó álomgondolataink sok tekintetben 
hasonlítanak logikus gondolkodásunkhoz. Találunk közöttük kiemelkedő, 
vezérlő motívumokat, célképzeteket, megtaláljuk a jellegzetes logikai 
kapcsolatokat és logikai viszonyokat is, mint amilyenek a magyarázás, a 
bizonyítás, a következtetés, sőt ellenvetés, stb. A lappangó álomtartalomnak 
nyilvánvaló álomtartalommá alakítása a lappangó álomtartalom 
összezsúfolását, sűrítését, eltolódását jelenti, minek folytán a nyilvánvaló 
álomtartalomban a logikai kapcsolatok meglazulnak vagy eltűnnek. De 


azért tévednénk, ha azt hinnők, hogy álmaink minden logikai kapcsolatot 
nélkülöznek és a logikai viszonylatok kifejezésére képtelenek, mert az 
álom, ha nem is fejezi ki szabatosan a logikai viszonylatokat, mégis 
valamely úton-módon sejteti, hogy jelen vannak. Az álomnyelv logikája 
egymásmellé-helyezéssel és sűrítéssel dolgozik. Látszólag bármilyen 
megokolatlan két álomelem egymásután való következése, a két 
álomelemnek megfelelő lappangó álomgondolat között logikai összefüggés 
van. Mint már említettük is, a vagy-vagy kötőszócska az álom szótárában 
ismeretlen és ahol ennek a kötőszócskának alkalmazására gondolhatnánk, 
mindig az ,és"-t kell helyette használnunk. Ha valamely kép álom közben 
egy másik képpé változik át, a lappangó álomgondolatok megfelelő elemei 
között okot és következményt kell feltételeznünk. Az ok és okozati viszonyt 
az álom az esetleges szakaszos lefolyással is kifejezheti. 


Megesik, hogy egy éjszaka több álmot is álmodunk, ilyenkor az elemzés 
rendszerint azt bizonyítja, hogy az egy éjszaka álmodott álmok egy és 
ugyanazon gondolat körből származnak és közülök egyik az okot, másik a 
következményt jelképezi. Az álomnak, miként a tudattalannak, nincsen 
módjában a tagadást kifejezni, ezért igen sokszor állítás és tagadás 
találhatók egymás mellett, valamint a legellentétesebb álomképek kerülnek 
egymás mellé. Ha az álom nagyon kusza, összefüggéstelen, vagy lehetetlen 
badarságokat, szertelenségeket tartalmaz, valószínű, hogy ellenmondást, 
gúnyt óhajt kifejezni. A logikai kapcsolatok közül a hasonlóságnak, 
megegyezésnek, közösségnek kifejezéseit kedveli legjobban és ezeket 
használja fel a sűrítések alapjául. Gyakran álmodjuk, hogy meg vagyunk 
kötözve, bénák vagyunk, lábunk gyökeret ver és mozdulni sem tudunk. A 
psychoanalysis szerint az ilyen álomkép akarati összeütközéseket, két 
egymás ellen küzdő törekvésünk harcát jelképezi. 


Az álom a , homlokzatépítő" munkájával is a logikai kapcsolatok 
érzékeltetésére törekedik. Homlokzatépítő munka alatt Freud az álomnak 
azt a munkáját érti, mellyel értelmet és kapcsolatot tükröz. Némelyik álom, 
melyet jól szerkesztett álomnak szokás nevezni, a homlokzatépítő munka 
által válik érthetővé, mert miként éber állapotban, álmunkban is az 
értelmetlenül egymásmellé helyezett képeket lelkünk értelmes egésszé 
igyekszik átdolgozni. De a homlokzatépítő munka néha az álom teljes 
félreértését is okozhatja, sőt sokszor eredménytelen marad, minek 


következtében az álom továbbra is összefüggéstelen és zagyva. Az 
álomhomlokzat sok esetben nem egyéb, mint álomgondolatainknak újabb 
elferdítése, amelyet bizonyos mértékben , vágyfantáziák" okoznak. 


A Freud-féle áloméletet röviden összefoglalva, a következőket 
mondhatjuk: minden álmunk, bármennyire furcsa, idegenszerű, 
összefüggéstelen is, mindig valamely vágyunknak teljesítését jelenti. Az 
első csoportba tartoznak azok, amelyek nem elfojtott vágyak leplezetlen 
teljesülései, ilyenek a gyermekek álmai. A második csoportba tartoznak 
azok az álmok, amelyekben elfojtott vágyaink teljesülnek nyíltan, álarc 
nélkül, vagy legalább is hiányosan leplezve. Az ilyen álmok nyugalmunk 
fölött nem őrködnek, mert rendesen szorongó, kellemetlen érzéseket okozva 
fölébresztenek. A harmadik csoportba tartozó álmainkban elfojtott vágyaink 
álöltözetben lépnek tudatunkba és érik el kielégülésüket. Álmainknak 
túlnyomó többsége ilyen. Legtöbbször elfojtott szexuális vágyaink törnek 
ezekben az álmokban kielégülésre. Magasabb erkölcsi , én"-ünkkel 
ellentétes vágyaink, melyektől éber tudatállapotban megvetéssel, undorral 
fordulnánk el, a maguk meztelen mivoltukban a cenzúra ellenőrzése folytán 
álmainkban nem jelenhetnek meg és hogy mégis tudatunkba juthassanak, 
álarcot öltenek, jelmezbe öltöznek. Az álomferdítés által a tudattalan 
ösztönök törekvése és a tudat tiltakozása között megalkuvás, illetve 
ösztöneink és magasabb erkölcsi , énfünk örökös harcában álomformájú 
kompromisszum keletkezik, azaz a tudattalan lelki tartalmak a sűrítés, 
eltolódás, szimbolizáció segítségével álruhát öltve tudat-képesekké válnak. 
Az alvás megszűnte után a cenzúra teljes szigora ismét érvényesül és 
megsemmisíti mindazt, amit átmeneti gyengesége folytán a tudatba 
engedett. A cenzúrának tevékenysége magyarázza meg, miért felejtjük el 
szinte rögtön a felébredés után álmainkat. 


Freud elismeri, hogy szervezetünket az alvás alatt kívülről vagy belülről 
befolyásoló ingerek résztvesznek álmaink kialakulásában, de felfogása 
szerint az álom ezeket is meghamisítja és saját céljaink szolgálatába állítja. 
A testi ingerektől kiváltott álmok is mindig vágyteljesítő álmoknak 
bizonyulnak. 

A Freud-féle álomelmélet sok támadásban részesült. E közlemény szűk 
keretei között a Freud-féle tanok bírálatait, sajnos, nem ismertethetem. A 
támadások jogossága mellett szólanak azok a törekvések, melyek a freudi 


elmélet helyesbbítését tűzték feladatukul. E kísérletek elsősorban a zürichi 
iskola képviselőinek és különösen Maeder nevéhez fűződnek. 


A Freud-féle álomélet alapján a psychoanalysis a neurosisok és egyes 
elmebetegségek tüneteinek megfejtését is megkísérelte. Különösen sok 
rokon vonást sikerült az álomképződmények és a hysterias tünetek között 
felfedezni. A serdüléses elmezavarban szenvedő betegek sajátos 
gondolkodása és az álomképek közötti rokonságot a psychoanalysis 
alapvető tanainak felhasználásával Bleuler, a híres zürichi psychiater és 
Storch bizonyították. 


Az álmok elemzése a neurosisok alapját tevő lelki okok felismerése 
szempontjából tagadhatatlanul sokat nyújtott a psychiatria részére. Az álom 
alatt csak felületesen dolgozó cenzúra ugyanis sokat beenged a tudatba 
azokból a lelki elemekből, melyeket Jung után komplexusoknak nevezünk. 
Tehát az álomképektől az elemzés útján könnyen eljuthatunk a 
komplexusokhoz, melyeknek megfejtése a gyógyítás módjára vonatkozóan 
is tájékozódásul szolgálhat. 

A freudi elmélet segítségével tudunk megérteni egyes egészséges 
embernél is előforduló lelki megnyilvánulásokat. Hiszen amint már 
említettük is, az elfelejtések, nyelvbotlások, tévedések, ügyetlenségek, 
talpraesett tréfás ötletek rendszerint tudattalan lelki működések eredményei. 
Igen szellemesen jegyzi meg Freud, hogy jogos a nő szemrehányása, ha 
kedvese a megbeszélt találkozót elfelejti, mert védekezhetik bármivel is, 
tudattalanja a találkozást nem kívánta. A lelki élet ezen törvényét a nép már 
Freud előtt is ismerte. A székelyek mondják: , kinek szíve hova húz, keze, 
lába oda csúsz". 


IV. AZ ÖSZTÖN 


A psychoanalysis a természettudományos gondolkodás alapján állva a 
lelki és testi folyamatokat ugyanazon erő megnyilvánulásaként értelmezi. 
Feltevése szerint az erő azonos, de a szempont, mely vizsgálatainkban 
irányít bennünket, különböző. Miként egy golyó más, ha kívülről és más, ha 
belülről szemléljük, az emberi szervezet is testre és lélekre bontható. Egyik 
felületét, a testet vizsgálva, megállapíthatjuk, hogy a test lelki 
működéseinkre van nagy befolyással, a belső felületnek: a léleknek 


vizsgálata viszont bizonyítja, hogy testi folyamatok következtében lelki 
tünetek is származhatnak. Ha a lelki folyamatok vizsgálatában, a lelki 
folyamatok előidéző okainak kutatásában mind mélyebbre és mélyebbre 
haladunk, az oki láncolatok végső, még felderíthető láncszemeként egy 
olyan állandó ható erőt találunk, amelyet már nem nevezhetünk sem tisztán 
lelki eredetűnek, sem tisztán a testből származónak, miért is tehát akár 
egyik oldalról, akár pusztán másik oldalról való szemlélése teljesen 
elhibázott dolog volna. Ez az állandóan ható erő az ösztön. 


Miként sem a lélektani iskolák, sem a fiziológia nem tudták az ösztön 
fogalmát szabatosan meghatározni, nem sikerült az a psychoanalysisnek 
sem. Freud szerint az ösztön a lélek és a szervezet közötti határfogalom. Az 
ösztönök belső ingerületeink legkiadósabb forrásai, a test belsejéből 
származó s a lelki készülékre átvitt összes erőhatásoknak képviselői. Az 
ösztönöket általánosan jellemző tulajdonságok után kutatva megállapítható, 
hogy mindeniküknek van bizonyos irányuk, irányítottságuk. 

Minden ösztön egy bizonyos állapotot igyekszik megteremteni, mely 
tehát az ő célját, az ösztöncélt teszi. Minden ösztön sajátos izgalommal, 
vágyódással kapcsolatos, melytől az ő aktivitását is nyeri, ezt nevezi a 
psychoanalysis az ösztön aktivitási momentumának. Ebből látszik tehát, 
hogy a lélekelemzés nem tesz szigorú különbséget a vágy, az impulsus és az 
ösztön között. Az akaratot az ösztöntől azonban élesen megkülönbözteti. Az 
ösztön és akarat közös vonása az irányítottság, mindkettő törekedik valami 
után, mindkettő célt követ. De az ösztön a testben resonantiát, sajátos 
sensatiot okoz, székhelye mindig a vitális lelki sophaerában van és a psyche 
szerkezetében mintegy középpontot alkot. Az ösztönöknek a 
kedélymozgalmainkkal megegyező sajátsága ugyancsak a célratörés, a 
célszerűség. Jókedvünk, levertségünk, örömünk, haragunk tulajdonképen 
szervezetünknek külső vagy belső ingerekre való válaszolásai. Ezek a külső 
vagy belső ingerek a test vagy lélek belső nyugalmát zavarják meg. 


A kedélyhullámzások ennek a relatív nyugalomnak visszaállítására 
törekednek, amit bizonyít annak a nagy megnyugvásnak érzése, mely 
megnyugvás hevesebb indulatainkat követi. Kedélymozgalmaink tehát 
külső vagy belső ingerektől függő, időnként jelentkező lelki erők. Az 
ösztön ellenben nem mint alkalmi, hanem mint állandó erő hat, nem 
egyszeri vagy ismételt, külső vagy belső inger következménye, hanem az 


élettevékenység állandó ingerének megnyilvánulása. Míg 
kedélyhullámzásaink csak időnként jelentkeznek, ösztöneink nem pihennek, 
állandóan hatnak, bár talán szintén nyugalom elérésére, kielégülésre 
törekednek. Minthogy az ösztön ingere a szervezet belsejéből származik, 
nem menekülhetünk úgy előlük, mint a kellemetlen hangulatot, rossz kedvet 
kiváltó külvilági ingerek elől. Ösztöneink kielégülése csupán a belső 
ingerek célirányos megváltozása folytán következhetik be. 


A psychoanalytikus ösztöntan kiépítésének a nemi ösztön, a perverziók 
és a gyermeki szexualitás vizsgálata tette alapját. Hogy a továbbiakat 
megérthessük, bár e fogalmak közül a libidóról bővebben lesz szó, tudnunk 
kell, hogy miként a táplálék fölvétel ösztönét az éhség alakjában érezzük 
meg, a nemi ösztön szempontjából ugyanezt a jelenséget, a nemi vágyat, a 
nemi éhséget Freud libidónak, — azokat a testrészeket, melyeknek megfelelő 
izgatása a nemi ösztön kielégülését okozhatja, erogen zónáknak, — azt a 
személyt vagy tárgyat, mely a libidót felébresztette, nemi tárgynak, — a 
cselekményt, melyre az ösztön hajt, nemi célnak nevezi. 


A lélekelemzés előtt a gyermekek nemi életét, a nemi ösztön korai 
megnyilvánulását, infantilis alakját csak igen kevés kutató vizsgálta. 
Altalános volt a feltevés, hogy a nemi ösztön gyermekeknél csak 
kivételesen és csak kóros körülmények között jelentkezik. Freud kutatásai 
kiderítették, hogy a nemi ösztön már igen korán, még mielőtt az ösztön 
tulajdonképeni szervei az ösztön valódi céljának szolgálatába állhatnának, 
fölébred a gyermekben. Freudnak a gyermeki szexualitásra vonatkozó 
megállapításai, mint általában az egész psychoanalytikus ösztöntan, sok 
tekintetben szültek visszatetszést. E tanok ugyanis minden indokolás nélkül 
szexuális eredetűnek vallanak a gyermekeknél olyan jelenségeket is, 
amelyeket megelőzően az önfenntartási ösztön megnyilvánulásaként 
tekintettünk és amelyeknek szexuális eredetére vonatkozóan Freud az ő 
önkényes állításain kívül semminemű bizonyítékot nem nyújtott. 


A freudi szexuális elmélet azt állítja, hogy az újszülött már nemi 
rezdületek csíráit hozza magával. Akadnak psychoanalytikusok, kik azt 
vélik, hogy a nemi ösztön bizonyos tekintetben már a méhenbelőli életben 
is működik. A gyermekkori szexualitás megnyilvánulása nem egységes. A 
felnőtt ember nemi ösztöne az élet folyamán különböző összetevőkből, 
részletösztönökből alakul ki. Ezek a részletösztönök az egészséges felnőtt 


embernél végeredményében együtthatva, mind egyetlen közös cél felé, a 
fajfenntartás funkciója, a párosodás, a nemi termékek kiürítése felé 
hajtanak. A gyermekkorban ellenben külön-külön működnek, külön önálló 
kielégülésre törekednek. A gyermek nemi életének fejlődésében 
ingadozásokat észlelhetünk. Míg kezdetben az említett ösztöncsírák, 
részletösztönök bizonyos mértékben továbbfejlődnek, később elnyomatnak, 
majd ismét egyesek közülök előtérbe kerülnek, így észlelhetjük, hogy a 
gyermeki szexualitás a csecsemőkorban, majd a 3-5-ik életévek között a 
legerősebb. Ezután évekig tartó szunnyadás következik, mely rendszerint a 
serdülés koráig tart. 


A gyermek nemi ösztöne kezdetben természetesen független a 
fajfenntartási törekvésektől, sőt független rendszerint magától a nemi 
szervektől is. A gyermeki nemi ösztön csupán kellemes érzések 
felébresztését, a nemi gyönyört keresi. Freud különbséget tesz nemi 
gyönyör és nemi gyönyör között. Az erogén zónák izgalmából származó 
kéjt , előkéjnek" vagy , ízelítő-kéj"-nek, az igazi kielégülést kísérő, a 
fajfenntartást szolgáló nemi váladékok kiürülése folytán keletkező gyönyört 
, utó-" vagy , befejező-kéj"-nek nevezi. Ez a befejező kéj a szervek 
éretlensége folytán a gyermekkorban természetesen ismeretlen. A 
gyermekkor az ízelítő kéj korszaka. A nemi ösztön még nem áll a genitális 
szféra uralma alatt, hanem a legkülönbözőbb erogén zónák izgalmaiban 
elégül ki. Freud szerint a gyermekkori nemi megnyilvánulásoknak három 
fontos sajátsága van. Először: keletkezésükre jellemző, hogy az életre 
fontos működések valamelyikére támaszkodnak. Másodszor: hiányzik a 
nemi tárgyuk, illetve a gyermek nemi ösztönének kielégülését nem a 
külvilág valamilyen tárgya, személye segítségével, hanem a saját testén éri 
el, miért is az infantilis nemi ösztönt Freud autoerotikusnak, maszturbációs 
jellegűnek nevezi. Harmadszor: a gyermek nemi ösztönének célját valamely 
erogén zóna izgalma teszi, illetve ez az izgalom okozza a gyermeki nemi 
ösztön kielégülését. 

A psychoanalytikusok az infantilis nemi tevékenység legszebb 
példájának a szopogatást, a dudlizást szokták emlegetni. Autoerotikus, mert 
általa a gyermek saját testén éri el a kielégülést; az életre fontos működések 
egyikére, a táplálék fölvételére támaszkodik; célja, mely által kielégülést 
nyer, a szájnak, mint erogén zónának izgalma. A száj a csecsemő-kor 


legfontosabb erogén zónája, de általában erogén zóna szerepét öltheti föl 
bármelyik bőr- vagy nyálkahártyaterület, érzékszerv, sőt szerv is. Fontosság 
szempontjából a száj után közvetlenül a végbél- és a húgycsőnyílás jön. A 
szexuális fejlődésnek ezeket az időszakait, amelyekben a nemi ösztön 
kielégülése még nincsen a nemi szervek fennhatósága alá rendelve, Freud a 
szexuális praegenitális organizációjának nevezi. A praegenitális 
szervezkedésnek két főszakát különbözteti meg: az orális és a szadisztikus 
stádiumot. A legfiatalabb korban a nemi kielégülés még a táplálék 
fölvételével kapcsolatos, tehát legfontosabb erogén zónája a száj. Ez az 
időszak az orális stádium, másik, gyakrabban használt elnevezés szerint a 
kannibalisztikus stádium. A nemi kielégülésnek ilyenkor a tárgy 
bekebelezése a célja. E szakot közvetlenül az analis vagy szadisztikus 
stádium követi, melyben az erogén zónák közül a végbél jut uralkodó 
szerephez. A széklet visszatartása, a végbél tájékának különböző izgatása a 
psychoanalytikusok szerint szadisztikus és masochistikus részletösztönök 
megnyilvánulása. 

Sok esetben azonban már a kora gyermekkorban átveszi a nemi szféra az 
őt megillető vezetést. A nemiszervek véletlen érintése, vagy valami más 
úton-módon való ingerlése kéjes érzést okoz a gyermekben, aki ezt mind 
sűrűbben igyekszik megismételni és ezáltal egyszer lassabban, máskor 
gyorsabban kifejlődik a gyermekkori onánia, melyet Freud épen úgy, mint 
sok egyéb perverziót, az emberi nem általános sajátosságának, sőt az 
egészséges nemi fejlődés szükségszerű szakaszának tart. 


Az onánia jelentőségével a különböző lélekelemző munkák igen gyakran 
foglalkoznak. A , tudományos" psychiatria már a lélekelemzés előtt is 
hangoztatta, hogy az onánia idegbetegséget, elmebetegséget nem okoz, az 
önfertőzés nem ok, hanem következmény. És az ideges lelki tüneteknek 
nem az onánia, hanem a onániával kapcsolatos önvádak teszik alapjait. A 
lélekelemzés tanai e tekintetben annyiban jelentenek újat, hogy az onániát a 
szexuális fejlődés egy szükségszerű szakaszának tartják. Freud szerint 
perverzióra való hajlamosság minden gyermekben él, illetve az összes 
perverziók csírái felfedezhetők a gyermekkori nemi ténykedésben. A 
perverziók ugyanis a nemi ösztön egyes részletösztöneinek, összetevőinek 
önálló megnyilvánulásai, melyek a felnőtt korban csak kóros körülmények 
között, a libidónak egy korábbi fejlődési fokra való visszaesése 


következtében jelentkeznek, a gyermekkorban azonban még önállóan 
nyilvánulhatnak. Ennek folyományaként a gyermek a legkülönbözőbb 
perverziókra csábítható, illetve Freud szavaival polymorph perverznek 
tekinthető. 

Hogy csak néhány példát soroljunk fel Freud ily irányú fejtegetéseinek 
eredményeiből: a végbél, mint erogén zóna egyúttal koprofil hajlamok 
jelenlétét is bizonyítja, de ebben keresendő a homoszexualitás alapja is, az 
alfélre kapott fenyítés ébreszti fel a masochisztikus hajlamokat, a gyermeki 
birkózásvágy a szadizmus megnyilvánulása, a gyermeki mutogatás az 
exhibitionális hajlam jele. A perverziók, illetve a nemi ösztönök az erogen 
zónák útján való önálló kielégülése a gyermekkorban nem kóros jelenség, 
hanem a szexuális fejlődésnek normális typusa. Az infantilis szexualitás 
egyes összetevőit, részletösztöneit mindazonáltal, hogy még egy egységbe 
szilárdan nem forrtak össze, nem kell egymástól teljesen független, önálló 
életet élő tényezőknek tekinteni, mert egymással a legkülönbözőbb, sőt 
sokszor igen szoros kapcsolatban is állhatnak, így pl. egy bizonyos erogen 
zónából származó ösztönös izgalom ereje egy más erogen zónából 
származó ösztönös izgalom erejét fokozhatja, valamely részletösztön 
sajátos kielégülése más részletösztön kielégülését helyettesítheti. 


Már említettük, hogy Freud meghatározása szerint az infantilis nemi élet 
egyik legjellemzőbb sajátossága az autoerotizmus. Autoerotikusnak 
nevezzük a nemi ösztönt olyankor, ha kielégülése külső tárgyak 
felhasználása nélkül, a saját testen belül, valamely erogen zóna izgalma 
által következik be. Az autoerotikus szakot Freud a libidó első fejlődési 
fokának tekinti. Az autoerotizmus szakát a nárcisztikus libidó követi, 
amikor is az egyén az ő részletösztöneit , egy egységgé, az én szerelésévé 
foglalja össze". A nárcisztikus szakban a nemi ösztön az , én" felé fordul és 
a Saját , én"-t teszi meg szerelmének tárgyává. A libidó végső kifejlődése a 
tárgyszeretés foka, amidőn az egyén nemi vágyai nem egy erogen zóna 
izgalmára, nem is az énre, hanem egy külvilági tárgyra, más személyre 
irányulnak. 

A szexuális fejlődés akkor fejeződik be, ha a kielégülés módja már a 
szaporodás szolgálatába áll, és a részletösztönök a legfontosabb erogen 
zóna, a nemi szervek vezérlete alá kerülve, egyetlen célt ismernek: a nemi 
tárgy elérését. A szexualitás ezen végső kibomlása a nemi szervek érésének 


korában, a serdülés idejében történik meg. ,, A pubertás korát a nemiség 
összes forrásainak a genitális zóna vezérlete alá való rendeződése és a 
tárgylelés folyamata jellemzik". 


A genitális zóna uralkodásának és a tárgylelésnek csíráit már a kora 
gyermekségben is felfedezhetjük. Említettük, hogy az első csecsemőkorban 
is észlelhetni onániát, mint a kielégülésnek a genitális zóna vezérlete alatt 
álló módját. A tárgyválasztásra vonatkozóan pedig már tudjuk, hogy a 
legkezdetibb nemi kielégülés a táplálékfölvétellel van egybekötve, amikor 
is a nemi ösztönnek már van a saját testen kívül lévő nemi tárgya: az 
anyamell. A gyermek az értelmi fejlődés folyamán azonban az anyáról már 
összképzetet szerez és ezáltal szerelmének tárgya az a személy lesz, akihez 
a kielégülést nyújtó és a saját testén kívül lévő szerv tartozik. Freud tehát a 
gyermekeknek anyjukhoz, gondozóikhoz való vonzódását a nemi 
szerelemmel azonosítja, sőt feltevése szerint a gyermeknek a későbbi 
korban tanítóihoz, barátaihoz, orvosaihoz való viszonyát is a libidó átvitele 
határozza meg. Állítja, hogy a gyermekek félelme, szorongása alapjában 
nem egyéb, mint annak kifejezése, hogy a szeretett személyt nélkülözik. 


A psychoanalytikus megfigyelés szerint a fiúgyermek szerelmes anyjába 
és gyűlöli apját, kit szerelmi vetélytársnak tekint. A leánygyermekeknél a 
fejlődés folyamán bizonyos, a nemnek megfelelő eltolódás következik be, 
amennyiben az apjuk iránt viseltetnek szerelmes indulattal. Rendszerint míg 
az ellenkező nemű szülő irányában szerelmet érez a gyermek, a hasonló 
nemű szülő halálát kívánja és vele azonosítva magát, szeretné gyűlölt 
szülejének helyét elfoglalni. Néha azonban megesik, hogy a gyermek az 
ellenkező nemű szülővel azonosítja magát. E kor az úgynevezett Oedipus- 
szituáció kora, melyen, mint fejlődési szakon állítólag mindnyájan keresztül 
megyünk. Az anya iránti vonzódás fiúgyermekeknél rendszerint a 3-5 
életévek között a legkifejezettebb. E kor vérfertőző hajlama mellett még 
biszexuális és homoszexuális vonásokban is bővelkedik. A psychoanalysis 
a homoszexualitást is a nemi fejlődés egy korai fokának tekinti és tanítása 
szerint csupán fejlődési gátlásoktól, alkati és külső alkalmi okoktól függ, 
hogy a felnőtt kor nemi jellege miként alakul ki. Nem szólva arról, hogy 
tudományosan teljesen jogosulatlan éppen a minden gyermekben 
érvényesülő természetes hajlamokat illetni a perverzió kifejezéssel, Freud 
merész és tudományos alapot nélkülöző, illetve természeti törvényeket 


elhanyagoló föltevése szerint ,,a férfinak a nőhöz való kizárólagos nemi 
vonzódása magyarázatra szoruló probléma és nem magától értetődő dolog, 
melyet valami alapjában vegyi természetű vonzás megmagyarázhatna", 
továbbá ,,a tárgyválasztás független a választott tárgy nemi hovatartozásától 
és a nemiség szabadon választ a férfi és női tárgyak között; ebből fejlődik 
azután — e szabadosság egyik vagy másik irányban való megnyirbálása után 
— úgy a normális, mint az invertált typus". Az anya hivatásának teljesítése 
közben szeretetének nyilvánítása által kéjérzést okoz csecsemőjének, ki e 
kéj megismétlését később már megköveteli. A gyermek nem azért sír, mert 
éhes, mert tiszta pelenkára volna szüksége, hanem, mert azt akarja, hogy 
fölvegyék, hogy a szeretett személy karjain hordozza, hogy pólyáját 
kibontsa. Ha ezek teljesülnek, megnyugszik, mert úgy szokta meg, hogy 
saját vagy idegen mozgással kéjkielégülést érjen el. Az anya, a gondozó 
dajka adja a gyermeknek az első örömet, az első mosolyt, az első szeretetet. 
De nemsokára látja, hogy e szeretetben mással is osztoznia kell, mert arra 
apja is igényt tart. A vetélytárstól szeretne menekülni, halálát kívánja, hogy 
anyja szeretetében egyedül részesülhessen. 


Ez a , szabályszerű" reakció Freudnak az Oedipus-mondát juttatta eszébe, 
miért is ez időnek lelki emlékeit Oedipus-komplexusnak nevezte el. Rendes 
körülmények között sem az anya iránti szeretet, sem az apa iránti gyűlölet 
nem marad ellentmondás nélkül, hanem kifejlődik, az a sajátos lelki 
jelenség, melyet Bleuler után a psychoanalysis ambivalentiának nevez. 
Ugyanazon egy lelki tartalomhoz tehát egymással homlokegyenesen 
ellenkező érzelmek fűződnek. Ez érzelmi kétértelműséget a lelki élet 
legkülönbözőbb területein sikerült bizonyítani és a tünetnek jelentősége a 
neurosisok keletkezését illetően is megerősítést nyert. Ki ne emlékeznék 
életében olyan lelki állapotra, amelyben vágyódott ugyanannak a dolognak 
bekövetkezése után és egyben félt is a teljesüléstől. Igen sok esetben az 
ellentétes érzelmek közül csak az egyik tudatos és a másik, a tudattalan 
akadályozza meg tudatos érzelmünknek megfelelő cselekvéseink 
végbevitelét. Különösen az első nemi érintkezések előtt gyakori az 
ambivalens érzelmek jelentkezése. 

Az Oedipus-szituáció nem mindig annyira nyilvánvaló, mint az említett 
egyszerű példákban. Megesik, hogy nem az anya, hanem az apa jelenti a 
gyermek számára az első szerelmet, viszont az anya szigorúsága a 


gyermektől a kielégülés lehetőségét sok esetben megtagadhatja. Ilyenkor a 
gyermek rendszerint anyját gyűlöli, anyja halálát óhajtja és vele azonosítva 
magát, az ő helyét szeretné elfoglalni. A gyermeknek első szerelme, éppen, 
mert első, szinte döntő hatást gyakorol későbbi szexuális életére. 


Ez az Oedipus-viszony rendszerint egy másik sajátságos komplexus 
hatására szűnik meg. A szülők ugyanis a gyermeki onánia, vagy az 
onániával azonos jelentőségű auterotikus ujjszopogatást a legkülönbözőbb 
fenyegetések mellett tiltják meg. Gyakran ijesztgetik gyermekeiket, hogy 
nemi szervüket, ujjaikat levágják, máskor elrettentő példákkal ecsetelik a 
gyermeki kéj-kielégülés borzalmas következményeit, azt a hitet keltve a 
gyermekben, hogy súlyos testi és lelki betegségekkel fog bűnhődni. A 
kasztrációs komplexus, mint az Oedipus-viszony emlékei is, igen nagy 
hatással van a gyermek jellemének kifejlődésére. Nem az onánia, hanem a 
fenyegetés okozza a kárt a gyermek lelkében, ki ijedten veszi tudomásul, 
hogy az örömért, a kéjért bűnhődnie kell. Sok érzékeny gyermek ilyenkor 
szinte elmenekül a világtól és minden fenyegetés ellenére is érdeklődését 
csak saját személye felé fordítja. 


A 3-5 éves korban gyakran észlelhetni, hogy a nemiség problémája a 
gyermek értelmi érdeklődésének is középpontjába kerül. Ebben az időben a 
nemek megkülönböztető sajátságairól, a nemek érintkezéséről, a szaporodás 
módjairól a gyermek a legkülönbözőbb elméleteket gyártja. Hogy Freud 
példáit idézzem: a gyermek mindkét nemnél egyforma nemi szerveket 
tételez fel, elgondolása folytán a fogamzás a táplálkozás útján történik, az 
újszülött a végbélen keresztül jut a világra, stb. Mindezek a fantáziák, 
éppen úgy, mint az említett komplexusok az élet folyamán neurotikus 
megbetegedések tüneteinek okozójává lehetnek. 


A 3-5 éves kor után, mint már említettük is, a nemi ösztön e 
megnyilvánulásai elcsendesülnek, mert a gyermekkor nemi rezdületei 
egyfelől haszontalanoknak bizonyulnak, másfelől még nincsenek arányban 
a nemiszervek fejletlenségével. Feltűnő azonban, hogy a gyermekkor 
erotikája a felnőtteknél teljesen feledésbe megy. Freud ennek az 
emlékezéshiánynak, az infantilis amnesiának analysálása folytán azt állítja, 
hogy a gyermekkor erotikájának emlékei az elfojtás mechanizmusának 
esnek áldozatul. A növekvő gyermek igyekszik ezeket az emlékeket 
tudattalanjába sülyeszteni, szeretne tőlük megszabadulni. A gyermekkor 


nemi rezdületei ugyanis a felnőtt ember előtt a perverziókkal egyenlő 
megnyilvánulások, melyek a fejlődő gyermekben mind több és több kín- 
érzést okoznak, minek következtében egyúttal lelki ellenerőket is 
ébresztenek. Ezekből a lelki ellenerőkből épülnek föl az undor, a szemérem, 
az erkölcs érzelmei. 


A szexuális ösztönnek egyik lényeges ismertető jele, hogy nem szükség- 
kielégülésre, hanem kéjszerzésre törekedik. Pl. a nyalakodás, az ínyencség 
más, mint az önfenntartási ösztön megnyilvánulása, hiszen az önfenntartási 
ösztön a jóllakottsággal már kielégül. A nyalakodás kéjszerzésre törekedik, 
tehát a psychoanalysis szerint a kéj ösztönnek, a nemi ösztönnek a 
megnyilatkozása. Az önfenntartási ösztön kielégítése életbevágóan fontos, a 
szervezet súlyos károsodása nélkül legfeljebb csak rövid ideig késleltethető. 
A kéjösztön az önfenntartási ösztönnel ellentétben pótkielégülésekre képes, 
sajátos változást szenvedhet, szublimálódhatik. Szublimációnak, 
átszellemítésnek nevezi a psychoanalysis azt a jelenséget, midőn valamely 
ösztön olyan módon jut kielégüléshez, mely tulajdonképeni eredeti 
kielégülési módjával szemben nemesebb, finomabb, illetve nem is annyira 
az egyén, hanem a köz, a társadalom, a kultúra javát szolgálja. A tudomány 
haladása, a művészi, költői alkotások mind ilyen átszellemített ösztönök 
folyományai. Ialán könnyebben érthető a példa: az özvegyen maradt 
asszony gyermekeinek nevelésében, a szeretetteljes és odaadó 
gondoskodásban nyeri el kárpótlását a szexuális testi gyönyörök 
megszűnéséért. A kéjösztön nyers kielégülési módjáról való lemondás 
képessége azonban korlátolt, egyik embernél kisebb, mint a másiknál, 
ugyanannál az egyénnél napról-napra változhatik, sőt az egyes 
ösztönféleségek, illetve részletösztönök szempontjából is különböző. 


Általában azt mondhatjuk, hogy a kéjről kárpótlás nélkül senki sem mond 
le. Ha a kéjösztön durva kielégítési módjáról való lemondás nem sikerül, de 
a kielégülés akár a külvilágban, akár az énben rejlő okoknál fogva 
legyőzhetetlen akadályokba ütközik, a kéj kielégülésének vágya elfojtódik. 
Az elfojtott vágyak, amint azt már tudjuk, a tudattalanban folytatják 
életüket és leplezett alakban, álarcban jelennek meg álmainkban vagy 
tévcselekmények, elszólások, esetleg ideges tünetek okozóivá lehetnek, 
konvertálódnak. Néha csak évtizedek múlva jelennek meg, valamely 
alkalmi ok segítsége folytán. Minden tévcselekmény, minden álom, minden 


ideges tünet tulajdonképen kompromisszum, a kéjtörekvés és a 
kéjtörekvéssel szembenálló erők közötti megalkuvás következményei. A 
kéjkielégülést meggátló erők igen különbözők lehetnek. Egy részük, mint a 
szégyen, az undor, öröklött sajátság, más részük generációról-generációra 
változik, sőt az egyes népfajoknál egyidőben is különböző lehet, ilyenek 
elsősorban is az etikai és erkölcsi érzelmek. Valamely részletösztönnek 
kielégülését azonban megakadályozhatja a kéjösztön csoportjába tartozó 
más részletösztön kielégülés után való törekvése is, pl. a rendes nemi 
érintkezés normális lefolyását egy tudatalatti perverz vágy károsan 
befolyásolhatja. 


Érdekes megfigyelése a psychoanalysisnek, hogy valamely részletösztön 
olyan módon is megváltozhatik, hogy célja az eredeti céllal ellentétessé 
válik, így pl. az exhibicionális törekvések helyet adnak a nézelődési 
vágynak, a szeretet a gyűlöletbe csaphat át. 


Sokszor megesik különösen alkatilag gyengébb személyeknél, hogy a 
tudattalanba fojtott és kielégülésében megakadályozott ösztönös törekvés, 
mely kielégülése által a társadalmi, erkölcsi, etikai követelményeket 
veszélyeztette volna, heves félelemben robban ki. Az ilyen belső félelmet, 
melynek magyarázatát a külvilágban nem találhatjuk meg, a psychoanalysis 
neurotikus félelemnek nevezi. E félelem sokszor maga is tudattalan és csak 
testi tünetek által árulja el magát. 


A szexuális ösztön lappangási szakában történik meg a gyermeki 
erotizmus szublimálódása, bár itt-ott az infantilis nemi energia még 
változatlan alakban fel-felüti fejét. A lappangási időszakban épül fel egyéb 
gátlások mellett a vérrokonsági korlát is, minek következtében a 
gyermeknek szülei iránt tanúsított erotikus színezetű szeretete megszűnik és 
bizonyos, már átszellemített gyengédségi és hasonló érzelmeknek ad helyet. 


A pubertás korában a nemi szervek és ivarmirigyek érésének hatására a 
nemi élet újabb hatalmas fejlődése indul meg, melyben rendszerint életre 
kelnek az infantilis élet elfojtott szexuális tartamai is. Az erogén zónák 
újból szerephez jutnak, de a genitáliák mögött most már háttérbe szorulnak, 
minthogy a genitálíák elérték fejlődésükben a fokot, melyben a szaporodás 
feladatát teljesíthetik. Elérkezik a befejező kéj korszaka és az infantilis 
erogén zónák, mint az előkéj szervei csupán a nemi szervek izgalmának 
fokozását szolgálják. A gyermekkor fantáziái a tárgyválasztásban még mind 


újból és újból fölcsillannak (Oedipus-, kasztrációs komplexus, a különböző 
infantilis nemiségi és szaporodási elméletek), de a serdülőben, ha 
egészséges, ezek a fölcsillanások komolyabb bajt nem okoznak. Az 
egészséges serdülő esetleg feléledő perverz vágyait rendesen könnyedén 
győzi le és bekövetkezik nála a serdülés korának legjelentősebb mozzanata: 
a libidó idegen személy felé fordul és a serdülő szüleitől elhidegül. A 
gyermek felszabadul a szülői tekintély nyomasztónak érzett terhe alól, bár 
tárgyának megválasztásában többnyire a szülőkhöz való hasonlóság vezérli. 


A szexuális ösztön kifejlődésének rövid vázolása után a psychoanalytikus 
ösztöntan újabb eredményeire is vessünk néhány pillantást. A 
psychoanalytikusok kezdetben a régi psychologiai iskolákhoz hasonlóan az 
ösztönöket az , éhség és szerelem" alapján két nagy csoportba, az 
önfenntartási és fajfenntartási ösztönök csoportjába sorozták. Helyesebben 
a szexuális ösztönöket szembeállították az úgynevezett én-ösztönökkel. A 
libidó az ösztöntan fejlődésének ezen szakában valóban a szűkebb 
értelemben vett nemi vágyat jelentette. Később a fogalom mind jobban és 
jobban bővült. Freud már a libidó-teória kiépítése kezdetén hangoztatta, 
hogy a nemi ösztön nem azonos a nemi szervek működésével. A nemi 
működések ösztönző erői csak részeit teszik az egész-organizmust már a 
születés pillanatában elöntő nemi kedvnek, libidónak, mely minden egyes 
szerv működésében megnyilvánul. 


Természetesen a libidó fogalmának ilyen kibővítése igen sok ellenséget 
szerzett a psychoanalytikus tanoknak. Midőn a lélekelemzés a kezdetben 
általa elhanyagolt , én"-psychologiával is foglalkozni kezdett, 
megállapíthatta, hogy a libidó fogalma nem korlátozható a tárgy felé fordult 
szexuális ösztönök energiájára. A szexuális ösztön fejlődésének 
szisztematikus vizsgálata bizonyította, hogy a libidó nemcsak külső tárgyak 
felé fordulhat, hanem egyenesen az én felé is, sőt mondhatni, hogy a libidó 
első sorban az én felé irányul, a libidónak tulajdonképen eredeti tárgya az 
én. Ezek szerint tehát nemi tárgyaink közé besorozható maga az én is. Így 
nyerte a külvilági tárgy felé fordult libidó az objektív libidó, a saját én-re 
vonatkozó nemi vágy a nárcisztikus libidó nevet. A libidó fogalmának ilyen 
továbbépítése azt jelenti, hogy a psychoanalysis az önfenntartási ösztönök 
csoportjába tartozó jelenségek egy nagy részét szexuális ösztöni 


megnyilvánulásként értelmezte, illetve az én-ösztönök egy részét 
libidinozusnak ismerte fel. 


Ma már libidó alatt a psychoanalysis minden olyan lelki energiát ért, 
mely a legtávolabbi értelemben is, de eredetét a szexuális ösztönből nyeri. 
A libidó fogalma a psychoanalysisben tehát nem érzéki kéjt jelent, hanem 
tisztán energetikai fogalmat és magában rejti mindazt, amit közönséges 
nyelven a szeretet szó értelmében szoktunk egybefoglalni. A szexuális 
ösztönnek azonban természetesen nemcsak a lelki életre van hatása, hanem 
testi megnyilvánulásokra is, amelyeket éppen ezért a psychoanalysis 
ugyancsak a libidinozus jelzővel illet. 


A libidó fogalmának vázolt fejlődése részben az energetikai 
nézőszempont általánosabb érvényesülését segítette elő a psychoanalytikus 
kutatásokban, részben Freud részéről a szexuális- és , én-ösztönök" közötti 
ellentétesség föltételezésének feladásához vezetett. Freud legújabban két 
alapösztönt, a léleknek két alaptendenciáját különbözteti meg. Az egyiket, 
melynek leghatalmasabb képviselője a nemi ösztön, életösztönnek nevezi, 
minthogy véleménye szerint ez az építő, synthetizáló, összetartó erő, az 
, Erős". A másik a , halál-ösztön", a destrukciós ösztön, amelyik bont, 
pusztít, illetve a teljes nyugalom deresére törekedik. Freud újabb felfogása 
szerint az ösztön nem egyéb, mint az élő organikus anyagban bennrejlő 
törekvés bizonyos korábbi állapot visszaállítására. Egyszer valamikor egy 
ma még teljesen elképzelhetetlen erőbehatás felkeltette az élettelen 
anyagban az élet tulajdonságait. Az a feszültség, mely akkor az addig 
élettelen anyagban támadt, kiegyenlítődésre törekedett, ezzel adva volt az 
első ösztön, az élettelenséghez való visszatérés ösztöne. Az akkor élő 
anyagnak könnyű volt még a halál, valószínűleg csak rövid életpályát 
kellett befutnia, melynek iránya a fiatal élet vegyi szerkezete által volt 
meghatározva. Hosszú időn keresztül így teremtődhetett mindig újjá és 
halhatott könnyű halált az élő szubstancia, míg a mértékadó külső 
befolyások olykép nem változtak meg, hogy a még túlélő szubstanciát az 
eredeti életpályáról mindjobban elterelték és mind komplikáltabb kerülő 
utakra kényszerítették a halálcél elérése előtt. Ezek a halálhoz vezető kerülő 
utak, melyeket a konzervatív ösztönök hűségesen betartottak, mutatkoznak 
ma előttünk az életjelenségek képében. Azoknak az ösztönöknek egy része, 
melyeket régebben , önfenntartási ösztön-megnyilvánulásoknak" 


tekintettünk, csak a szervezet halálútját biztosították, másszóval a , halál 
darabontjainak is nevezhetők. A halálösztön az élet megszüntetését, az 
organikus állapot visszaállítását óhajtja elérni. A libidó állandóan a 
halálösztön ellen dolgozik és a halálösztönt az izomműködés segítségével a 
külvilág tárgyai felé vetíti: , nem önmagát keríti hatalmába, nem önmagát 
destruálja, hanem a külvilágot". Az önfenntartási, hatalmi és érvényesülési 
ösztönök tehát a halálösztönnek a külvilág felé fordult megnyilvánulásai. 
Az életösztön, a libidó annyira hatalmas, hogy a halálösztönnek, a hatalmi 
ösztönnek egy részét szexuálizálhatja, ilyenkor válik az egyén sadistává. Ha 
a halálösztönnek befelé fordult, ki nem vetített része is szexuálizálódik, 
kifejlődik a mazochizmus. 


Röviden összefoglalva tehát: a halálösztönök az individuumnak 
nyugalmat, ingermentességet óhajtanak biztosítani, visszaállítani óhajtják a 
szervezetet abba a nyugalmi állapotba, melyből a libidó kilendítette. Az 
élet-ösztönök ellenben az egész szervezetet valamely átélt kéj 
megismétlésére késztetik és gondoskodnak az egyént túlélő elemi 
organizmusok, csirasejtek sorsáról, miáltal az életet hosszabb időn át 
fenntartani igyekeznek. , Mintha egy tétovázó ritmus volna ez a szervezetek 
életében; az egyik ösztöncsoport rohan előre, hogy minél hamarabb érje el 
az élet végcélját, a másik ezen út bizonyos helyén visszapattan, hogy azután 
azt meghatározott ponttól kezdve újra befussa és így az út tartamát 
meghosszabbítsa". 


V. AZ , ÉN" SZERKEZETE 


A psychoanalysis előtti különböző lélektani iskolák rendszerint nem az 
egész lelki személyiséget tették vizsgálatuk tárgyává, hanem az egész 
, énéből, egyes elemibb lelki folyamatokat igyekeztek elkülöníteni. A 
lelkiek összefüggése, a léleknek, mint egésznek szemlélete és megértése 
inkább csak a költői lángelméket érdekelte. Másfelől azonban már Charcot, 
Moebius, Janet világhírű orvospsychologusok kutatásai alapján 
bebizonyosodott, hogy az emberi lélek nem olyan egységes, mint régen 
tanították, hanem rendkívül bonyolult szerkezete az emberi szervezetnek. 
Amit régen egyedül tekintettek lelkinek, a tudatos megnyilvánulások, e 
bonyolult szerkezetnek csak legkönnyebben hozzáférhető felületét teszik, 


míg az igazi mozgató erők, a vizsgálatok számára szinte hozzáférhetetlen 
mélységben, a tudattalanban lappanganak. A psychoanalytikusok általában 
Freud érdemeként emlegetik a tudatos és tudattalan lelki élet 
kettéválasztását, illetve annak megállapítását, hogy tudatos lelki 
eseményeink mellett olyan érzelmek, indulatok, vágyak és ösztönös 
törekvések is hatnak lelki magatartásunkra, amelyekről nem vagy legalább 
is nem mindig tudunk, s amelyek éppen akkor tudattalanok, mikor 
legerősebb hatásaikat fejtik ki. Ezzel szemben valóban Freudtól származik a 
felfedezés, hogy a tudattalan legnagyobbrészt olyan törekvéseket, vágyakat, 
indulatokat tartalmaz, amelyek aszociálisak, szépérzékünk ellen valók, 
erkölcstelenek, tehát tudatos személyiségünkkel nem egyesülhetnek. S 
minthogy Freud az elfojtott indulatok betegségokozó hatásának kutatása 
közben arra a tapasztalatra jutott, hogy a tudattalanba száműzött, elfojtott 
ösztönös törekvések legtöbbször szexuális tartalmúak, a psychoanalysist az 
a veszély fenyegette, hogy a nemi ösztön fontosságának túlbecsülése által a 
panszexuálismus gondolatának terjesztőjévé válik. 


Talán éppen ez a veszély késztette a psychoanalytikus vezetőket arra, 
hogy az utóbbi időben az ösztönök fejlődésének, s az ösztönök elfojtásából 
származó megbetegedéseknek tanulmányozása mellett a személyiség azon 
rétegeinek törvényeit is kutassák, melyek az ösztönös réteg fölött fék, 
transformátor gyanánt működnek és az ember életében szintén nagyon 
fontos szerepet visznek. 


Freudék szerint a szexualitás fejlődésével kapcsolatosan, de nem 
párhuzamosan történik meg a személyiségnek, helyesebben az én-nek a 
kifejlődése. Miként a szexualitás kifejlődésében szakaszokat, rétegeket 
lehet megkülönböztetni, szakaszos, réteges az én fejlődése is. Kezdetben az 
én-t csak az ösztönös törekvések képviselik, az én tehát ebben az 
időszakban még személytelen és Freud , Ich" helyett még ,,Es7-ről beszél. 
Ez a , primitív én" még a fájdalomkerülési elvet uralja. A psychoanalysis 
szerint is a lelki élet egyik legfontosabb alaptörvénye, hogy a kellemeset 
megszerezni, a kellemetlent elkerülni igyekszünk. A , primitív én?" még 
ennek a törvénynek uralma alatt áll, a külvilágtól független és magában rejti 
az összes élettendenciákat, az örökölhető ősi és alapvető ösztönöket. A 
fejlődés későbbi folyamán azonban az én-nek az élet másik nagy 
törvényével, a valóság-elvvel is számolnia kell. Tudomást kell szereznie a 


külvilágról, az én-en kívüli hatalmakról, s már nem érzékelheti többé csak 
azt, ami jól esik, hanem a valóságot, még ha a valóság kínos is. 

A primitív én-nel tehát szembehelyezkedik a primitív én-ből a külvilág 
hatására keletkezett fejlettebb, a valósághoz alkalmazkodó, , reális én", a 
tudattalannal szembekerül a tudatos. Mert a , primitív én", ha nem is 
tökéletesen, de nagyobbára fedi azt a fogalmat, amelyet mint tudattalant 
ismertünk meg. A tudattalan pedig, amint már említettük, legnagyobbrészt 
szexuális törekvéseket tartalmaz és ezáltal úgyszólván az élet végéig inkább 
a kedvtelési, mint a valósági elv szolgálatában áll. Freud szerint, 
pontosabban: az egoisztikus ösztönök aránylag korán alkalmazkodnak a 
valóság-elvhez (Realitáts-prinzip), míg a szexuális ösztönök állandóan a 
természetes ösztönkielégülésnek megfelelő kéjelvet (Lust-prinzip) 
hajlandók követni, vagy legalább is későbben kényszerülnek a valóság-elv 
elfogadására. E tételből megtudhatjuk tehát, hogy a két ösztön fejlődése 
között nincsen párhuzam, közöttük , fázis-eltolódás" mutatkozik, mely 
jelenség ismeretével a psychoanalysis sok lelki kórtünetet igyekszik 
megmagyarázni. A valósághoz alkalmazkodó, magasabb , én"7-nek, , reális 
énének már le kell mondania arról, hogy minden ösztöne szabadon 
érvényesülhessen. Ebben a lemondásban az én legmagasabb fokú 
organizációja: az , énfelettes", az , Überich? támogatja. Ez az , énfelettes" 
vagy , erkölcsi-én" a legmagasabb lelki hatóság, mely magában foglalja a 
lelkiismeretet és mindazokat az érzelmeket, amelyeket az erkölcs, 
szocializmus, etika és hasonló szavak értelmében szoktunk kifejezni. 

A psychoanalysis tehát, amint látjuk, a személyiségeknek hármas 
felosztását kísérli meg: 

Elsősorban is megkülönböztet egy , tudatos én7-t vagy , reális én"7-t, mely 
a valóság felé fordul és feldolgozza, bírálat tárgyává teszi a külvilágból 
származó észrevevéseket. A valóság követelményeivel igyekszik 
összhangba hozni a szervezetünk belsejéből származó izgalmakat, ösztönös 
törekvéseket. A , reális én" tehát személyiségünknek a külvilág felé 
fordított észrevevő szerve, melynek segítségével képesek vagyunk a 
külvilágban tájékozódni. Minthogy azonban a reális én az akarat által 
mozgásaink, cselekvéseink, ténykedéseink fölött is uralkodik, feladata, 
hogy a tudattalanból föltörekvő ösztöneinket és vágyainkat a külvilág 
követelményeivel, a lehetőségekkel és nehézségekkel összhangba hozva 


elégítse ki. Röviden összefoglalva, a reális én feladata: gondoskodás, hogy 
az individuumnak igényei lehetőség szerint a valóságnak, a reális 
viszonyoknak megfelelő módon elégüljenek ki. 


A személyiségnek az erkölcsi világrend szempontjából legfontosabb 
rétege a részben a , primitiv énéből, részben a , reális én"-ből kialakult 
, erkölcsi én", az , énfelettes? vagy , énideál". Az , énfelettes? alkotórészeit 
cenzúra és tudatos lelkiismeret teszik. E két lelki mechanizmus 
tevékenysége között csak annyi a különbség, hogy a cenzúra tudattalan, a 
lelkiismeret tudatos. Egyébként egyformán rosszall vagy dicsér, serkent 
vagy gátol mind a kettő. Az , énfelettes" a tudattalanból feltörő és igen nagy 
dinamikai hajtóerővel rendelkező ösztöneink és vágyaink fölött uralkodik. 
Ezeket a törekvéseket elsősorban magasabb etikai, szociális és erkölcsi 
szempontból mérlegeli. És közülök azokat, melyek a reális én és a külvilág 
közötti összhangot megzavarhatnák, a tudattól eltiltja és a tudatba bocsátja 
azokat, melyek a reális én szempontjából veszélytelenek. Míg a , reális én" 
a személyiségnek a külvilág felé fordított észrevevő szerve, az énfelettes 
lelkünk bensője fölött őrködik. Míg a , reális én? az akarat által 
cselekvéseink, mozgásaink fölött uralkodik, az , énfelettes? ösztöneinknek 
és vágyainknak kormányzója, és sok tekintetben megkönnyíti a , reális én" 
munkáját, mintegy tehermentesíti azt. Ösztönös törekvéseink, vágyéletünk 
első durva szabályozását az , énfelettes? végzi, hiszen gondoskodik arról, 
hogy a már kezdettől fogva erkölcstelen, aszociális vágyaink a , tudatos 
én"7-hez ne juthassanak el. Az , énfelettes7-t úgy is felfoghatjuk, mint a 
, Teális-én"? egy lehasadt részét, amelynek feladatát csak az ösztönös 
vágyaknak szabályozása teszi. A tudatossá vált vágyaknak a valósághoz 
való alkalmazása, a reális élet követelményeivel való egybehangolása már a 
, tudatos én" kötelessége. Minthogy az , énfelettes? egyik összetevőjét a 
tudatos lelkiismeret teszi, nyilvánvaló, hogy nemcsak a , primitív én? felett, 
hanem a , reális én? felett is uralkodik. Mert hiszen ha valamely ösztönös 
törekvés az , énfelettes? tudattalanul működő szervének a cenzúrának 
figyelmét el is kerülve a tudatba jut, az , énfelettes" a tudatos lelkiismeret 
által megbírálja és az egyéniséget lemondásra készteti. Az , énfelettes" 
irányítja a cenzúrán, elfojtáson, lemondáson kívül a szublimáció folyamatát 
is. 


A személyiség legősibb, de legkevésbbé kimutatható, legkevésbbé ismert 
rétege a primitív én, az , az" vagy , És". Az ,az? a léleknek chaotikus, 
dinamikus reservoirja. A személyiségeknek ez a rétege tartalmazza 
tudattalan ösztön- és vágyéletünket, lévén a külvilág, a realitás, a 
társadalom követelményeihez még nem alkalmazható testi és lelki 
tendenciák gyülekező helye. Ebben a rétegben az ősi ellenmondásokkal teli 
kívánságok, vágyak és ösztönök még semmi egységes személyiséggé nem 
forrtak egybe. Az , az" tehát a lélek nagy erőközpontja. Ebből származik 
minden vágyunk, minden ösztönünk, melyek azonban előbb az , énfelettes", 
majd a reális én módosító munkája által hozatnak összhangba a realitással, 
a külső világ, a társadalom követeléseivel. 


Fejlődéstörténeti szempontból a személyiség e három rétege közül az 
, énfelettes" a legfiatalabb. Az első életévekben a gyermekeknél még 
nyomát sem találjuk. A nevelés hatására lassan, fokozatosan fejlődik ki. A 
gyermeki ösztönéletet úgyszólván az első naptól kezdve a szülők, a nevelő 
személyek, majd később a környezet, a társadalmi együttélés parancsai, 
törvényei szabályozzák. A psychoanalysis tanai szerint tehát a lelkiismeret, 
az egyén erkölcsi érzelmei, erkölcsi, etikai magatartása, nem kezdettől 
fogva való, nem a priori, mint azt Kant feltételezte. A primitív népek totem- 
és tabu-törvényeinek, tilalmainak psychoanalytikus vizsgálata, valamint a 
gyermeki lélek analysise a psychoanalytikusokat arra a meggyőződésre 
bírta, hogy a lelkiismeretet, az , énfelettes7-t, bár a személyiség egyik igen 
fontos alkotórészét teszi is, a külvilágból származónak kell tekinteni. A 
szülők parancsai, a társadalom törvényei csak a nevelés folytán lesznek a 
személyiség alkotórészeivé, második karakterré. Az , énfelettes? egy része 
tulajdonképen a szülők desztillációjából alakul ki. Az , énfelettes? úgy 
viselkedik a , reális én"-nel szemben, mint az apa vagy az anya a 
gyermekkel szemben. Az , énfelettes? tehát magában foglalja az ideálnak 
tekintett szülőt, vagy nevelőt. 


A lelkiismeret, az , énfelettes? által képviselt erkölcsi magatartás 
többnyire annyira megszilárdul, hogy az értelem munkája már többé hozzá 
nem férhet és az , énfelettes? mintegy automatikus szervvé válik. Ezzel 
magyarázható, hogy az , énfelettes? munkája csak kis részben tudatos. Az 
, énfelettes"? szilárdsága könnyen megérthető, ha tudjuk, hogy az általa 
képviselt törvények tulajdonképen az emberi együttélésnek, a 


társadalomnak törvényei és alapföltételei. Minősége tehát csak az esetben 
változhatik meg, ha a külső viszonyok változásai rákényszerítik. 


Az , énfelettes?" működési módját a lélekelemzés a neurosisok analysálása 
által ismerte meg, amelyről a következő fejezetben röviden még szólani 
fogunk. A neurosisok keletkezésében az , énidea"?" kóros működésének igen 
nagy kórokozó szerepe van. Másfelől azonban úgyszólván minden 
kulturális megnyilvánulást és törekvést az , énfelettes? elfojtó, szigorú 
cenzúrázó tevékenységének köszönhetünk. Gátló tevékenysége által 
ugyanis megakadályozza bizonyos aszociális ösztönök kielégülését, 
szublimálja azokat, illetve arra kényszeríti, hogy a szociális 
követelményekhez alkalmazkodjanak. Különösen épen a szexuális és 
bizonyos agresszív törekvéseket szelídít meg és állít a közösség, a 
társadalom szolgálatába. A psychonalysis szerint a művészet, a vallás, a 
tudomány mind szublimálási folyamatok eredménye, amelyek 
tulajdonképen elfojtott aszociális ösztönös izgalmak energiáit használják 
fel. , Az , ős én" teljesen amorálís, az , én" iparkodik morális lenni, az 
, énfelettes"? túl morális". 


Az ember minden cselekvése, egész magatartása a személyiséget alkotó 
és a fentebb ismertetett tényezők összmunkálkodásából alakul ki. Az 
egyénnek az életben való sajátos magatartása, ösztönös igényeinek és 
törekvéseinek, vágyainak és szükségleteinek sajátos elintézési módjai teszik 
az egyén jellemsajátosságait. A psychoanalysis, az én szerkezetére 
vonatkozó feltevése alapján az emberek karakterbeli megkülönböztetését is 
megkísérli s az embereket a következő négy csoportba sorozza: 


Először: kriminális karakternek nevezi az olyan egyént, kinél a helytelen, 
vagy fogyatékos nevelés következtében a morális gátlások hiányoznak. Az 
ilyen embereknél az , énfelettes? gyengesége folytán a társadalomellenes 
tendenciák a tudatba kerülve az egyént bűncselekvésekre ösztönözhetik. 
Fiataloknál megfelelő neveléssel az , énfelettes? még kellően kialakítható. 


Másodszor: neurotikus vagy ösztönös jellemnek nevezi az olyan embert, 
aki cselekvéseiben és mondhatni egész életvezetésében tudattalan, tehát 
erkölcsileg nem cenzúrázott ösztönerők hatása alatt áll, de énfelettese mégis 
kifejlődött és ezért állandó bűnösségérzetek kínozzák, mely utóbbiak 
tudatosak vagy tudattalanok is lehetnek. Az ilyen emberek, bár nem tudják 
magasabb tudatos erkölcsi személyiségük álláspontját életvezetésükben 


kellően érvényesíteni, mégis érzik ösztönös törekvéseiknek 
társadalomellenes voltát és tudatosan ezeknek ellentállani igyekeznek. 
Köznapi nyelven az ilyen jellemet akaratgyengének szokták nevezni. 
Sokszor észlelhetünk náluk társadalomellenes, ösztönszerű, kritikátlan 
cselekvéseket, amelyekkel nem egyszer saját érdekeiket is veszélyeztetik. 
Állandóan szemrehányásokat tesznek saját maguknak, egy személyben 
bűnösök és önmaguknak bírái is. 

Harmadszor: a gátolt jellemű embereket a túlszigorú , énfelettes? 
akadályozza cselekvéseik keresztülvitelében. E csoportba sorozhatok a 
félénk, zárkózott egyének, kiknek , énfelettes"-ük, a szigorú bíró, minden 
vágyat, minden ösztönös törekvést erkölcstelennek minősít. Igen sokszor 
hajlamosak reá, hogy a reális élettől visszavonuljanak és egy fantáziaszülte 
világban éljék ki vágyaikat. A gátolt jellemű ember és a neurotikus beteg 
között csupán guantitativ különbség van. 


Negyedszer: a normális karakterű embernél a személyiséget alkotó lelki 
összetevők egymással összhangban vannak. , Énfelettesük? az ösztönéletet 
csak kellő mértékben és nem túlszigorúan gátolja. A társadalomellenes 
ösztönerőket megszelidíti, átalakítja és az általános emberi érdekek 
szolgálatába állítja. Tehát az énfelettes a normális jellemű embernél nem 
okozza az ösztönök pangását és gátlása csupán annyiban nyilvánul, hogy az 
ösztönöknek eredeti formában való kielégülése helyett a szublimálást segíti 
elő. 


VI. A NEUROSIS-ELMÉLET 


A psychoanalysis alapját elsősorban is a neurotikus betegek lelkiéletének 
vizsgálata tette. Természetes tehát, hogy az analytikusok kutatásaik 
legfontosabb eredményeként a neurosisok keletkezését magyarázó 
elméleteiket tekintik. 


Az idegbetegségek lelki okára az újabb időkben többek között Breuer 
bécsi ideggyógyász hívta fel a figyelmet, ki, amint már említettük is, egyik 
hysterias betegének gyógyítása közben tapasztalta, hogy elfojtott indulatok 
ideges testi és lelki jelenségeket idézhetnek elő, amelyek az elfojtott 
indulatok tudatossá tétele és a beteg által való lereagáltatása révén 
gyógyíthatók. Ez a felfedezés, melyben már Freud is részt vett, 


tulajdonképen egyúttal a neurosisok keletkezésének első lélekelemző 
magyarázata is volt. A további vizsgálatok, lélekelemző kutatások alapján 
támadt Freudban az a meggyőződés, hogy a neurosist okozó, elfojtott 
indulatok mindig szexuális tartalmúak, a neurosisok nemi mozgató erőkön 
alapulnak, illetve a lelki megbetegedéseknek a nemi ösztön az egyedüli, 
állandó és legfontosabb energiaforrása. E föltevés szerint az idegbeteg az ő 
nemiségét betegségi tüneteiben éli ki, mely betegségi tünetek tehát mindig 
nemi ténykedésként tekinthetők. 

Az önfenntartási ösztönök betegségokozó hatását Freud lekicsinyli, mert 
az egoisztikus törekvéseket képviselő , én?" már hamar alkalmazkodik a 
valósághoz, kielégülése elé nem tornyosulnak akadályok. A szexuális 
ösztönök kielégülését ellenben a szemérem, az undor, az erkölcs érzelmei, a 
vallás, az állam, a társadalom törvényei, tehát a legkülönbözőbb korlátok 
gátolják. A valósághoz való alkalmazkodás az , én7-t a nemi ösztön 
korlátlan kielégülését illetően lemondásra kényszeríti. Az egoisztikus 
törekvések elfojtására nincs szükség, a szexuális vágyak teljesítését lépten- 
nyomon meg kell tagadnunk magunktól. Az elfojtott libidó energiája 
egészséges körülmények között a szublimálás, az átszellemítés alakjában 
válik hatásossá és a legkülönbözőbb társadalmi, szociális, művészeti 
tevékenység hajtóerejévé. Más esetekben azonban az átszellemítés elmarad, 
a libidó kóros tünetek keletkezését okozza. Ezek a kóros tünetek 
lényegükben az egoisztikus és szexuális ösztönök közötti harcnak 
következményei, megalkuvások, kompromisszumok. Kezdetben különösen 
a szexuális élet dietetikai hibáit tartotta Freud a neurosisok keletkezése 
szempontjából nagyjelentőségűeknek. Például az úgynevezett szorongásos 
neurasthenia félelmi szorongó érzetét a szexuális energia, a libidó átalakult 
megnyilvánulásaként értelmezte és csak később fordított több gondot, talán 
épen Stekel hatására, a lelki konfliktusokra, melyek nélkül Stekel felfogása 
szerint szorongás, tanácstalan félelmi állapot nem létesül. A szorongás az 
, én" és az , énfelettes? közti küzdelem eredménye, az , énfelettes" 
szigorának jele. Rank felfogása szerint, mely felé Freud is hajlik, a 
szorongás, halálfélelem ősokát a születés kínjaiban kell keresnünk. Hiszen a 
születés az egyén első lépése, melyet a halál felé tesz. 


Freud szerint azonban a lelki konfliktus mindig szexuális eredetű és 
pedig rendszerint, többnyire, sőt mondhatnók mindig a betegben rejlő 


vérfertőző, incesztuózus szexuális törekvés kerül összeütközésbe, a 
magasabb erkölcsös énnel, a lelkiismerettel. A neurosis tehát az , én" és a 
szexuális ösztön összeütközésének, konfliktusának következménye, a 
konfliktus magját rendszerint az Oedipus-komplexus teszi. 


A nemi ösztönök tanulmányozása alapján alkotta meg Freud már 
ismertetett libidó-elméletét, mely szerint az egyén szexualitásának 
kifejlődésében különböző szakoknak, az úgynevezett szexuális 
organizációknak a neurosisok keletkezésében a régebbi freudi felfogás 
szerint rendkívül nagy szerepük van, amennyiben a neurosisok keletkezése 
attól függ, hogy a szexuális élet fejlődésében volt-e valami zavar, vagy sem. 
Minden fejlődési folyamat magában hordja a betegség csíráját, ha a fejlődés 
gátolt, megkésett vagy tökéletlen. A megzavart fejlődés alapján 
keletkezhetik csupán a konfliktus és ennek további következményeként a 
neurosis. A szexuális fejlődés zavarának sajátosságai teszik változatossá 
egymástól megkülönböztethetővé az egyes neurosisok formáit. A libidó- 
elmélet alapján a neurosis tulajdonképen nem egyéb, mint a libidónak 
régebbi fejlődési fokra való visszaesése, regressziója. A hosszú nemi 
fejlődés minden szaka, a különböző szexuális organizációk mindenike a 
visszaesés, a regresszió, a rögzítődés helyévé válhat. 

Már említettük, hogy a perverziókra való hajlamosság a psychoanalysis 
szerint mindenkiben jelenlévő általános hajlamosság, amit különösen a 
gyermek nemi életének polymorph-perverz volta bizonyít. Fejlődési 
gátlások esetében a szexuális ösztönnek a gyermekkorban önállóan 
megnyilvánuló perverz jellegű részletösztönei nem olvadnak egy egységgé, 
csak részben fojtatnak el, miáltal egyesek közülök a nemiség valóságos 
képviselőivé lehetnek. A maradandó perverzió tehát a szexuális ösztön 
fejlődési gátlásának eredménye, egy régi nemi organizáció rögzülése. 
Neurosis esetében az elfojtás sikerül rosszul, az elfojtott részletösztön a 
tudat alatt állandóan hat és kielégülésre törekedik. Minthogy azonban a 
perverz vágy az , énfelettes? tiltakozása és hatalma folytán leplezetlenül 
kielégülést nem nyerhet, kényszerítve van a kielégülésnek, valamely ősibb, 
primitívebb formáját felhasználni, olyan kielégülési formát, amely módon a 
fejlődés valamely régebbi fokán már kielégült. A neurotikusok nemiélete 
tehát vagy a nemiség gyermeki állapotát őrzi meg, vagy visszaesik, 
regrediál a gyermeki színvonalra. Másszóval mondhatjuk: az 


idegbetegségek tünetei nem egyebek, mint perverz ösztönök konvertált 
megnyilatkozásai, illetve Freud szavaival élve: a neurosis a perverzió 
negatívuma. 


Ha a neurosisok tüneteit a psychoanalytikus elemző módszer segítségével 
állítólagos eredeti jelentésükre lefordítjuk, az infantilis szexuális élet 
legkülönbözőbb elfojtott maradványait ismerjük fel bennük. A konfliktusok 
alapját elsősorban az Oedipuskomplexus, a kasztrációs komplexus teszi, de 
hasonló szerepet tölthetnek be a gyermekkor koprofil, szadisztikus, 
masochisztikus, exhibitionális törekvései is. Különösen a második infantilis 
nemi ténykedés korának, a 3-5 életévek szexuális élményeinek van döntő 
jelentőségük a jellem és a neurosis kifejlődésére. 


A freudi libidó-elmélet a psychoanalysis fejlődése folyamán 
jelentőségéből sokat veszített. Hiszen maga Freud legújabban már az 
ösztönöket nem a szokásos két nagy csoportra, a szexuális és önfenntartási 
ösztönök csoportjára osztja, hanem élet és halálösztönöket különböztet 
meg, együvétartozónak tekintve az önfenntartási ösztönt a fajfenntartási 
ösztönnel, melyeknek törekvése végeredményében közös: az élet folytatása, 
az élet fenntartása. E csoporttal éles ellentétben állanak a halálösztönök 
vagy destrukciós ösztönök. Ezek az ellentétes erők állanak minden lelki 
jelenségünk háta mögött. 


Az ösztönök ilyen módon való csoportosítása által Freud az ő merev, 
sokakat visszataszító, pusztán szexuális felfogásából tulajdonképen nagyon 
sokat engedett. Hiszen az építő erő, az életösztön vagy , Erős", ha magában 
rejti a szexuális ösztönt is, már nem azonosítható pusztán, egyedül vele. Az 
életösztön a gyermekkor kezdetén a biológiai követelményeknek 
megfelelően még teljesen, a maga egészében befelé irányul és feladata 
tulajdonképen az , én" kiépítésében merül ki. Ez a , primaer narcismus?" 
időszaka. A fejlődés további folyamán az életösztön fokozatosan 
érdeklődésének körébe vonja a külvilágot is, , szeretet-megszállások"-kal 
hódítva meg legelőször is a közvetlen környezetet (az anyát, apát, a 
gondozó, ápoló, nevelő személyeket), majd a távolabbi értelemben vett 
külvilágot is. Ha normálisan fejlődik az egyén, akkor a narcismusból a 
külvilágnak szeretete, a minél tökéletesebb kollektivitás felé halad. Ha 
azonban a normális fejlődési menet korlátokba ütközik és a szeretet- 
megszállásoknak a külvilágban akadályai támadnak, az egyén minden 


szeretetével visszavonul önmagába, a szeretetet önmagára pazarolja. Az 
életösztön, az Eros, a külvilágtól elfordul. Az életösztön és a halálösztön 
között az egyensúly megbomlik, az építő tendenciák a külvilág felé 
megkevesbednek és felülkerekednek a halálösztön, a pusztító, agresszív, 
szadisztikus hajlamok. Egészséges embernél az egyensúlyzavar hamar 
kiegyenlítődik, a szeretet a külvilág felé újból kiárad és a , gyűlölet 
erotizálódik". A lelkibeteg embernél az egyensúlyzavar nem oldódik olyan 
könnyen. A destrukciós ösztön túlsúlya fokozatosan növekedik, a pusztító 
tendenciák, a szadizmus az , én"7-t sem kíméli, minek következtében 
kifejlődik a melancholias reakció a legkülönbözőbb önvádlási eszmékkel, 
önkínzási és öngyilkossági törekvésekkel színezve. Az olyan esetekben, 
ahol az egyensúlyzavar változatlanul marad fenn és kifelé a szadizmus, 
befelé a narcismus állandósul, az erkölcsi gyengeelméjűségre jellemző 
állapotkép alakul ki. 


A psychoanalysisnek a személyiség magasabb rétegeire vonatkozó 
kutatásai is sokat módosítottak az eredeti neurosis-elméleten. E kutatások 
eredményei szerint az ember egészsége vagy betegsége a személyiség 
magasabb rétegeinek, melyek az ösztönökkel szemben fékező, átalakító, 
transformáló erővel rendelkeznek, az , erkölcsi-én" hatásosságától, erejétől, 
működésképességétől függ. 

Ha az , erkölcsi én" és a , reális én?" helyesen fejlődött, megfelelően erős, 
a személyiség harmóniája biztosítva van. Ha azonban e két tényező, vagy 
ezek egyike erőtlen, működésre képtelen, belső anarchia, a lelki betegségek 
legjellemzőbb tünete, fejlődik ki. A lelki élet egészségének, a lelki 
működéseknek legfőbb őre, kormányzója az , erkölcsi én". Az emberi lelket 
állandóan konfliktusok fenyegetik. Miként az egész emberi szervezet, lelki 
készülékünk is csak bizonyos erősségű ingereket tud célszerűen 
felhasználni, hasznosítani a maga szempontjából olyan módon, hogy az 
benne megelégedést, kellemes kedélyállapotot támasszon. Minden olyan 
esetben, midőn az inger erőssége a kellőnél nagyobb, a túlerős izgalom 
túlfeszültséget, kellemetlen kedélyállapotot okoz. Ha a szervezet belsejéből, 
a személyiség legmélyéből, az , az"-ból, vagy , ős én"-ből feltörő ösztönök 
akadályokba ütköznek, feltorlódnak, szintén túlerős izgalmat, 
túlfeszültséget, kellemetlen érzelmeket okoznak. 


Ha az , erkölcsi én" és a , reális én" elég erős, a szociális, társadalmi, 
erkölcsi szempontból káros ösztönös törekvések eredeti céljuk szerint nem 
elégülhetnek ki, leplezetlenül nem teljesülhetnek, ellenben energiájuk 
szublimálódik, nemesebb célok szolgálatába állítódik. Ez történik, ha az 
egyén egészséges. Ha az , erkölcsi én?" gyenge és nem képes az ösztönök 
energiáit szublimálni, a közösség követelményeinek megfelelően átalakítani 
és felhasználni, ha nem képes a kifelé irányuló ösztönöket befelé fordítani, 
tökéletesen elfojtani: felborul a lélek egyensúlya és kifejlődik a neurosis. 


A neurosis tehát nem egyéb, mint kompromisszum az ,, az" és az 
, erkölcsi én? harcában, mely végeredményben a megelőző túlfeszültséggel 
szemben, ha nem is tökéletes, de mégis relatív nyugalmat jelent Ha az 
, énfelettes" gyengesége igen nagy fokú, úgy a mélyből feltörő perverz 
jellegű ösztönök, a maguk eredeti alakjukban leplezetlenül nyilvánulnak 
meg. 

A libidó-elmélet jelentőségének csökkenése nem jelentette egyúttal a 
regressio-tan pusztulását is. Nemcsak a szexuális ösztön fejlődésének, de 
minden fejlődésnek fontos jellemző tulajdonsága, hogy az egyénnek 
bizonyos, már kialakult mechanizmusokat éppen a fejlődés érdekében el 
kell hagynia. A különböző ösztönenergiák egy-egy levezetési, kielégülési 
formáját az élő egyén a biológiai kényszerek hatása alatt kénytelen 
elhagyni. Az egészséges embernél ez rendszerint aránylag könnyen 
megtörténik. De úgy a perverz, mint a neurosisokra hajlamos egyén a 
megszokott formáktól csak nehezen válik meg, illetve a kellőnél hosszabb 
ideig időzik mellettük. Az élet azonban mind hatalmasabb akadályokat állít 
a régi kielégülési módok elé, a lemondást kikényszeríti. A neurotikus egyén 
mit tehet egyebet, elfojtja lelkének ösztönös tartalmait és minthogy 
érzelmileg nem szakadhatott el tőlük, tudattalanjában forradalmat okozó, 
összeférhetetlen tartalmakká válnak, melyek újabb indulattorlódás hatására 
könnyen fellobbanhatnak. Ilyen esetekben azután bekövetkezik a regressio. 
Az egyén visszaesik egy olyan fokra, amelyet egyszer a fejlődés folyamán 
már elért és túlhaladott, de amelyen ösztönös törekvéseinek kiélési 
lehetőségét biztosítva érzi. A regressio célja tehát egy olyan infantilis 
állapotnak visszaállítása, amelyben a személyiség egyensúlya is biztosítva 
van. A regressio által az egyén különböző infantilis formákba kerülhet. 
Minél mélyebb a regressio, annál bizonytalanabb a személyiség szerkezete, 


a személyiség centralizáltsága annál kisebb. A legmélyebb regressiók 
esetében meglazulhat a genital-organizatio és az ösztönök dissociatioja is 
bekövetkezhetik. 


A neurosisok keletkezésének magyarázatában a psychoanalysis már nem 
elégszik meg pusztán a lelki konfliktusokkal, mint kórokozókkal, hanem 
elismeri, hogy maga a konfliktus, a traumás élmény egyes kórformák 
keletkezéséhez még nem elég, szükség van még disponáló momentumokra 
is. A dispositio fogalma, melyet a psychoanalytikusok kezdetben annyira 
megvetettek, tehát részt kér a psychoanalytikus neurosis-elméletben is. 
Igaz, hogy a psychoanalytikus dispositio-fogalom nem csak constitutionalis 
tényezőket rejt magában, melyek a lélekelemzők szerint egyelőre még igen 
misztikus képzetek, de az első gyermekkor , sorsdöntő eseményeit" is 
magában foglalja, íme így jut el a lélekelemzés a , tudományos"nak csúfolt 
psychiatria régi tanaihoz: az örökölt és szerzett dispositióhoz. 


Amint látjuk tehát, a freudi neurosis-tan sok érdekes lelki mechanizmus 
megismerését jelenti számunkra, de a neurosisok keletkezésének tökéletes 
magyarázatát adni nem képes. A fenti neurosistan csak részleteiben jelent 
haladást, egészében a psychiatria számára el nem fogadható, különösen 
éppen a rajta vörös fonálként áthúzódó szexuális szemlélet miatt. A 
neurosistan, mint rendszer, a maga feltűnő fogyatékosságaival egyúttal a 
freudi szexuális fejlődés-rajz elégtelenségét is bizonyítja. Az egyes 
neurosis- és psychosis-fajok rendszertani helyének megállapítása, illetve a 
libidofejlődés fokozataival való összhangbahozása, melyet itt nem 
ismertethettem, nem sikerült, s a különböző psychoanalytikusok 
értelmezései e tekintetben föltűnően ellentmondanak. 


A psychoanalytikus tanok fejlődése egyúttal e tanok híveinek 
megoszlását, a lélekelemzés különböző irányokra való bomlását is 
jelentette. A freudi tanokon kívül, Freud alapvető munkásságának 
segítségével mondhatni új iskolákat alapítottak Stekel, Rank és Adler. 


Nincs helyünk, hogy az említett analytikusok tanait külön-külön 
ismertessük. Stekel és Freud tanai között, ha sok eltérés van is, lényegükben 
legközelebb állanak egymáshoz. Mondhatni Stekel képviseli az összekötő 
kapcsot a különböző irányzatok között. Rank tanai a legkevésbbé 
elterjedtek, bár a freudizmus sokat felhasznált belőlük és bár Rank a freudi 
libidó-elmélet kifejlesztésében sokat segédkezett. Az alábbiakban csupán 


Adler tanaival foglalkozunk, melyek bár a psychoanalysis talajából 
fakadtak, valójában ettől eltérő, jelentős új eszméket foglalnak magukban s 
elterjedtségüknél fogva dióhéjban való ismertetésük kívánatos. 


Az Adler-féle individuális psychologia elveti a természettudományi 
alapot és a lelki életet autonómnak tekinti. Egyik legfontosabb tétele 
szerint: , nem lehet az egész lelki életet egyszerűen az agyvelő funkciójának 
tekinteni s ha az agyvelő nélkülözhetetlen eszköze is a lelki életnek, nem 
lehet a psychologiát az agyélettannal azonosítani, testi ösztönök pedig 
magukban, önálló lelki tényezők hozzájárulása nélkül, nem lehetnek kóros 
lelki megnyilvánulások egyedüli okai; ellenkezőleg: a lélek képes szervi 
elváltozásokat, ösztönös megnyilvánulásokat saját céljaira szuverén módon 
pozitív vagy negatív értelemben felhasználni." 


Adler bár elismeri, hogy nemi életnyilvánulások az első gyermekkorban 
is feltalálhatók, Freud elméletét panszexuálisnak? tartja és tagadja a 
szexuális tendenciák okozati mindenhatóságát. Feltevése szerint az ember 
lelki megnyilvánulásainak háta mögött két törekvés áll, a hatalomra való 
törekvés és a közösségbe való beolvadásnak vágya: a nyájösztön. Adler 
tanainak ezen alapvető tétele tulajdonképen lényegében nagyon keveset 
különbözik Stekel felfogásától, aki az összes lelki megnyilvánulások 
hajtóerejéül ugyancsak két ösztönféleséget tételez föl: a hatalomra és az 
alávetettségre való törekvést. Stekel szerint a legősibb emberi reakció a 
gyűlölet. Gyűlölettel tekintünk minden olyanra, ami az életben nehézséget 
okoz. A szeretet eleinte tehát csupán saját magunk bensője felé fordul. Az, 
önmagunk iránti szeretetből és a külvilág elleni gyűlöletre való 
hajlandóságunkból alakul ki a hatalomra való törekvés, míg a külvilág iránt 
megnyilvánuló szeretetünk lényegében nem egyéb, mint az alávetettségre 
való törekvés, mely egyben a szociális ösztönnek, a közösség utáni 
vágyakozásnak, Adler szavaival élve a , nyájösztön"-nek teszi alapját. 


Adler szerint a hatalomra való törekvés a lelkifejlődés legkorábbi 
időszakában felismerhető már. A csecsemő alig, hogy megszületett, 
kedvezőtlenebb körülmények közé került, mint volt az anyaméhben. 
Ösztöneinek kielégülése elé már akadályok tornyosulnak és ennek 
következtében a régi közönyös jellegű érzéseitől különböző, másértékű 
érzéseket kell megismernie. Minden olyan érzés, mely ösztönkielégülésével 
akárcsak időbelileg is egybeesik — kellemes, minden olyan érzés, mely 


ösztönkielégülését késlelteti vagy megakadályozza, kellemetlen lesz 
számára. Már első gyermekkorában lépten-nyomon észleli, hogy a 
külvilágban nála hatalmasabb erők vannak, melyek őt ösztöneinek 
kielégítésében nem egyszer megakadályozzák. Különösen a felnőtt 
emberekkel szemben, elsősorban éppen szülőivel szemben érzi magát 
fogyatékosnak, gyengének. Iehát ugyanakkor, mikor a gyermek tudatra 
ébred, eszmélni kezd, egyúttal azt is észreveszi, hogy gyengébb, mint a 
külvilág hatalmai. Az alsóbbrendüségnek ez az érzése természetszerűen a 
hatalomra való törekvés vágyát ébreszti fel az egyénben. Az 
alsóbbrendűségnek érzését ugyanis csak a hatalomnak pozitív érzése tudja 
kiegyenlíteni, kompenzálni. A hatalomra törekvésnek azonban útjában áll 
másik, született lelki sajátságunk; a nyájösztön. Az ember mindig szeretne 
beolvadni a nagy közösségbe, szociális lény óhajt lenni. 


Adler szerint tehát minden lelki törekvésünk, minden megnyilvánulásunk 
háta mögött, mint indító rúgó feltalálható az alsóbbrendűség érzése. A 
alsóbbrendűség érzése serkenti a felnőtt embert képességeinek kifejtésére. 
Tehát a kulturális, művészi teljesítmények is mind ezen alsórendűség- 
érzésből fakadnak. 

Az individuális psychologia a célirányosság, a fínalitás törvényén 
alapszik. Felfogása szerint az élő szervezetnek a legdifferenciáltabb szerve 
a lélek, melynek az a feladata, hogy az egyént az életbe beillessze, a 
jövendőre előkészítse. Az ember minden lelki megnyilvánulását célok 
vezérlik. , Nem vagyunk képesek gondolkodni, érezni, akarni vagy 
cselekedni, anélkül, hogy valamely cél előttünk ne lebegne". Adler szerint a 
cél, mely az ember lelkiéletét vezérli, mindig hatalmi színezetű. Ez a 
hatalmi színezetű cél azonban sohasem reális, hanem mindig a mi 
képzeletünk szülötte: fikció. Minden cselekvésünkben egy eszmény vezérel 
minket, egy eszmény, amilyennek mi a magunk személyiségét a jövőben 
elképzeljük. Ezt nevezi Adler személyiségi eszménynek. Minden lelki 
működésünk olyan, mintha ezt az eszményt megvalósítani óhajtanánk. Ez 
az eszmény már az első gyermekkorban fejlődőben van. A gyermeknek 
alsórendűség-érzése fokozatosan nő, mindinkább felismeri a felnőttek és 
saját maga között lévő különbséget; hogy ezt eltüntethesse, a felnőttek 
közül keres valakit, kit a felsőbbrendűség minden sajátságával felruház, 
eszményit, önmagának eszményképévé tesz. Íme, az indulat-átvitel tana 


Adler elméletében. A személyiségi eszmény megvalósítását a gyermek nem 
látja lehetetlennek, halálosan komolyan veszi, nem ismer benne 
megalkuvást. 


Az értelem fejlődésével párhuzamosan a gyermek és a felnőtt személyek 
közötti értékkülönbség fokozatosan csökken. A gyermek kezdi észrevenni a 
felnőttek hibáit, fogyatékosságait is, miáltal megtanul beletörődni, 
megalkudni. Ezáltal pedig megszerzi azt a lelki rugalmasságot, melynek 
segítségével személyi eszményének fiktív voltát belátva, annak 
megvalósításáról lemondani tud, de mégis mintha valóság volna, továbbra 
is felhasználja tevékenységének ösztönző és irányító erejeként. 

Az egészséges és a beteg lélek között Adler csak fokozati különbséget 
lát. Az az ember egészséges, aki képes alávetni magát , nyájösztönének", 
aki nem törekszik a többi ember fölé, de nem is érzi magát silányabbnak 
náluk. Az egészséges ember tudata előtt rejtve maradnak mind a hatalomra 
való törekvések, mind az alsóbbrendűség-érzések. Az idegbeteg, neurotikus 
egyéneknél ezzel szemben rendszerint tudatosak e lelkisajátosságok és 
betegesen fokozottak. Adler szerint a szexuális ösztön és a lélek működése 
közötti viszony éppen a fordítottja annak, amit Freud hirdet. , Nem a nemi 
ösztön uralkodik az egyénen, ellenben az ösztönt használja föl a lélek rejtett 
életcélja, a hatalmi törekvés érdekében. A szexualitás az idegeseknek csak 
szimbólum, a kóros hatalmi törekvéseknek naiv kifejezési formája". A 
betegséget előidéző konfliktus Adler felfogása szerint tehát nem szexuális 
eredetű és ha a betegséget szexuális tünetek színezik is, az csak azt jelenti, 
hogy a beteg a fokozott alsóbbrendűségérzés és a fokozott hatalomra való 
törekvés közötti harc színterét odahelyezte. A freudi Oedipus-viszony, vagy 
incesztuosus viszony legfeljebb csak kivételes jelenség és rendszerint a 
fokozott alsóbbrendűség-érzésből származó ideges tünet. A gyermek a 
szülőjéhez való vonzódása által nem nemi vágyait akarja betölteni, hanem a 
szülő hatalmában szeretne osztozkodni, illetve még helyesebben a szülőt 
akarja hatalmába keríteni. Engedelmeskedni is csak azért engedelmeskedik 
a gyermek, mert azáltal valamit hatalmába keríthet. 


Az ideges megbetegedés tüneteiben rendszerint könnyen felismerhető a 
hatalmi törekvésnek és a nyáj-ösztönnek küzdelme. A neurotikus embernél 
ugyanis elrejtve megmarad a hatalmi törekvés, de úgy viselkedik, mint akit 
a többi embertől nem a feléjük való kerekedés vágya, hanem a betegség 


különít el. Más esetekben viszont él a betegben a hatalmi törekvés, de az 
alsóbbrendüség érzése erős, miért is a beteg fél, hogy az esetben, ha 
megkísérelné hatalmi törekvéseit valóra váltani, vereséget szenvedne. Ezt a 
vereséget elkerülendő, menekül a betegségbe. Ez utóbbi mechanizmus 
rendszerint olyan esetekben fordul elő, ha a betegnél valamelyes született 
szervi gyengeség, nevelési hiba, társadalmi elnyomottság teszi a betegség 
alapját. 

Az idegbeteg embernél a fokozott hatalmi törekvés következtében a 
személyiségi eszmény hajtóereje is nagyobb, mint az egészséges embernél. 
Az ideges ember, mint a gyermek, halálos komolysággal törekedik fikcióját 
megvalósítani, miáltal a valósággal való összeütközés elől inkább úgy tér 
ki, hogy a külvilágtól visszavonul, egy egész fiktív világot épít ki lelki 
szemei elé, amelyben esetleg hallucinatiók alakjában, de személyiségi 
eszméjét, mely a reális világgal alig-alig van összefüggésben, 
megvalósíthatja. A neurosisok infantilis, gyermekes jellegét az individuális 
psychologia is felismeri, lényegét azonban nem a libidó fíxálódásában vagy 
regressziójában, hanem a személyiségi eszmények, illetve a fikcióknak 
változatlan tapadásában látja. 

Az individuális psychologia megállapítása szerint tehát a neurosis nem 
egyéb, mint , persistáló gyermeki állásfoglalás az élet problémáival 
szemben". A fokozott alsóbbrendűség-érzés és a fokozott hatalmi törekvés 
következtében az idegbeteg az életproblémáival szemben mindig 
bizonytalan magatartást tanúsít. Származhatik ez a szervek veleszületett 
fogyatékosságából, rossz nevelésből, tehát külső vagy belső okokból. 


Akármilyen okok is nehezítik meg a gyermekkorban a gyermeknek az 
életbe való beállítását, pozícióját, azok a környezettel szemben való 
feszültségérzésnek, a bizonytalanságnak lesznek okozóivá és ezáltal a 
neurosis alapjává válnak. A közösségérzés, a nyájösztön, mely hatalmi 
törekvéseinknek határt szab, az ideges jellemű emberekben hiányzik, miért 
is az idegbeteg ember, míg csak meg nem gyógyul, antiszociális marad. 
Mindig csak győzni akar és amit nem érez győzelemnek, azt vereségként 
könyveli el. Már pedig az egyetlen, amit elviselni nem tud, a vereség, az 
alsóbbrendűség-érzésnek dominalása. A reális élet ellenben alig ismer 
győzelmet és alig vereségeket, hanem csupán megalkuvásokat és 
kiegyezéseket. 

